02015R1998 — FI — 01.07.2021 — 011.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B KOMISSION TÄYTÄNTÖÖNPANOASETUS (EU) 2015/1998, annettu 5 päivänä marraskuuta 2015, yksityiskohtaisista toimenpiteistä ilmailun turvaamista koskevien yhteisten perusvaatimusten täytäntöönpanemiseksi (ETA:n kannalta merkityksellinen teksti) (EUVL L 299 14.11.2015, s. 1)

Muutettu:





Oikaistu:









▼B

KOMISSION TÄYTÄNTÖÖNPANOASETUS (EU) 2015/1998,

annettu 5 päivänä marraskuuta 2015,

yksityiskohtaisista toimenpiteistä ilmailun turvaamista koskevien yhteisten perusvaatimusten täytäntöönpanemiseksi

(ETA:n kannalta merkityksellinen teksti)







1 artikla

Yksityiskohtaiset toimenpiteet, joilla pannaan täytäntöön asetuksen (EY) N:o 300/2008 4 artiklan 1 kohdassa tarkoitetut yhteiset perusvaatimukset siviili-ilmailun turvaamiseksi siihen kohdistuvilta ja sen turvallisuuden vaarantavilta laittomilta teoilta, ja saman asetuksen 4 artiklan 2 kohdassa tarkoitetut yleiset toimenpiteet, joilla täydennetään mainittuja yhteisiä perusvaatimuksia, esitetään liitteessä.

2 artikla

Kumotaan asetus (EU) N:o 185/2010. Viittauksia kumottuun asetukseen pidetään viittauksina tähän asetukseen.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä helmikuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE

1. LENTOASEMIEN TURVAAMINEN

1.0 YLEISET SÄÄNNÖKSET

1.0.1 Ellei toisin mainita, viranomaisen, lentoaseman pitäjän, lentoliikenteen harjoittajan tai asetuksen (EY) N:o 300/2008 10 artiklassa tarkoitetun kansallisen siviili-ilmailun turvaohjelman mukaisesti vastuullisen yksikön on varmistettava tässä luvussa esitettyjen toimenpiteiden toteuttaminen.

1.0.2 Tämän luvun soveltamiseksi ilma-alukset, linja-autot, matkatavarakärryt ja muut kuljetusvälineet sekä kulkutiet ja kulkusillat katsotaan lentoaseman osiksi. Tässä luvussa ’varmistetulla matkatavaralla’ tarkoitetaan turvatarkastettua ruumassa kuljetettavaa lähtevää matkatavaraa, joka on fyysisesti suojattu siten, että esineiden sijoittaminen siihen on estetty.

▼M2

1.0.3 Sanotun rajoittamatta komission asetuksen (EY) N:o 272/2009 ( 1 ) liitteessä olevassa osassa K vahvistettujen poikkeuksia koskevien perusteiden soveltamista asianomainen viranomainen voi sallia erityisiä turvamenettelyjä tai vapautuksia lentoasemien lentokenttäalueiden suojaamisesta ja turvaamisesta päivinä, joina ainoastaan yksi ilma-alus kerrallaan ottaa tai jättää rahtia tai matkustajia joko turvavalvotun alueen kriittisessä osassa tai lentoasemalla, joka ei kuulu 1.1.3 kohdan soveltamisalaan.

▼B

1.0.4 Tässä liitteessä ’muiden henkilöiden kuin matkustajien mukana olevat tavarat’ ovat niitä kuljettavan henkilön henkilökohtaiseen käyttöön tarkoitettuja tavaroita.

1.0.5 Tässä luvussa ja sovellettavin osin komission täytäntöönpanopäätöksessä C(2015) 8005 final ( 2 ) olevat viittaukset kolmansiin maihin koskevat myös muita maita ja alueita, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa.

1.1 LENTOASEMIEN SUUNNITTELUA KOSKEVAT VAATIMUKSET

1.1.1 Rajat

1.1.1.1 Maaliikennealueen, lentokenttäalueen, turvavalvottujen alueiden, kriittisten osien ja tarvittaessa merkittyjen alueiden välisten rajojen on oltava selvästi tunnistettavissa kullakin lentoasemalla, jotta asianmukaiset turvatoimenpiteet voidaan toteuttaa kullakin näistä alueista.

1.1.1.2 Maaliikennealueen ja lentokenttäalueen välillä on oltava fyysinen este, joka on selvästi yleisön nähtävissä ja joka estää henkilöiden luvattoman pääsyn alueelle.

1.1.2 Turvavalvotut alueet

1.1.2.1 Turvavalvottuihin alueisiin on sisällyttävä vähintään seuraavat: a) se lentoaseman osa, johon turvatarkastetuilla lähtevillä matkustajilla on pääsy; ja b) se lentoaseman osa, jonka kautta turvatarkastettua ruumassa kuljetettavaa lähtevää matkatavaraa voidaan kuljettaa tai jossa sitä voidaan säilyttää, ellei ole kyse varmistetusta matkatavarasta; ja c) se lentoaseman osa, joka on varattu matkustajia ottavien tai lastattavien ilma-alusten pysäköintiin.

1.1.2.2 Lentoaseman osaa on pidettävä turvavalvottuna alueena vähintään niin kauan kuin 1.1.2.1 kohdassa tarkoitettuja toimintoja suoritetaan. Kun turvavalvottu alue perustetaan, välittömästi ennen alueen perustamista on suoritettava turvaetsintä niissä osissa, joiden koskemattomuus on voinut vaarantua, jotta voidaan kohtuudella varmistaa, ettei alueella ole kiellettyjä esineitä. Tämä säännös on katsottava täytetyksi sellaisten ilma-alusten osalta, joille on tehty ilma-aluksen turvaetsintä.

1.1.2.3 Aina kun turvavalvotuille alueille on voinut päästä asiattomia henkilöitä, niissä osissa, joiden koskemattomuus on voinut vaarantua, on suoritettava turvaetsintä mahdollisimman pian, jotta voidaan kohtuudella varmistaa, ettei alueella ole kiellettyjä esineitä. Tämä säännös on katsottava täytetyksi sellaisten ilma-alusten osalta, joille on tehty ilma-aluksen turvaetsintä.

1.1.3 Turvavalvottujen alueiden kriittiset osat

▼M2

1.1.3.1 Kriittiset osat on perustettava sellaisilla lentoasemilla, joilla yli 60 henkilöllä on lentoaseman henkilökortti, joka sallii pääsyn turvavalvotuille alueille.

▼B

1.1.3.2 Kriittisiin osiin on sisällyttävä vähintään seuraavat: a) kaikki lentoaseman osat, joihin turvatarkastetuilla lähtevillä matkustajilla on pääsy; ja b) kaikki lentoaseman osat, joiden kautta turvatarkastettua ruumassa kuljetettavaa lähtevää matkatavaraa voidaan kuljettaa tai joissa sitä voidaan säilyttää, ellei ole kyse varmistetusta matkatavarasta. Lentoaseman osaa on pidettävä kriittisenä osana vähintään niin kauan kuin a ja b alakohdassa tarkoitettuja toimintoja suoritetaan.

1.1.3.3 Kun kriittinen osa perustetaan, välittömästi ennen tällaisen osan perustamista on suoritettava turvaetsintä niissä osissa, joiden koskemattomuus on voinut vaarantua, jotta voidaan kohtuudella varmistaa, ettei osassa ole kiellettyjä esineitä. Tämä säännös on katsottava täytetyksi sellaisten ilma-alusten osalta, joille on tehty ilma-aluksen turvaetsintä.

▼M5

1.1.3.4 Niissä kriittisissä osissa, joiden koskemattomuus on voinut vaarantua, on suoritettava turvaetsintä mahdollisimman pian, jotta voidaan kohtuudella varmistaa, ettei osissa ole kiellettyjä esineitä, aina kun kriittisiin osiin on voinut päästä kuka tahansa seuraavista: a) turvatarkastamattomia henkilöitä; b) matkustajia ja miehistön jäseniä, jotka saapuvat muista kuin lisäyksessä 4-B luetelluista kolmansista maista; c) matkustajia ja miehistön jäseniä, jotka saapuvat sellaisissa jäsenvaltioissa sijaitsevilta unionin lentoasemilta, jotka ovat poikenneet komission asetuksen (EU) N:o 1254/2009 ( 3 ) 1 artiklassa tarkoitetuista yhteisistä perusvaatimuksista, paitsi jos heitä tullaan vastaan heidän saapuessaan lentoasemalle ja heidät saatetaan kyseisten alueiden ulkopuolelle 1.2.7.3 kohdan mukaisesti. Tämän kohdan vaatimusten katsotaan täyttyvän sellaisten ilma-alusten osalta, jotka ovat ilma-aluksen turvaetsinnän kohteena, eikä tätä kohtaa sovelleta, kun 1.3.2 ja 4.1.1.7 kohdan soveltamisalaan kuuluvilla henkilöillä on ollut pääsy kriittisiin osiin. Edellä olevien b ja c alakohdan osalta tätä säännöstä sovelletaan ainoastaan niihin kriittisiin osiin, joissa voi olla turvatarkastettuja ruumaan meneviä matkatavaroita ja/tai joita käyttävät turvatarkastetut lähtevät matkustajat, jotka eivät lähde samalla ilma-aluksella kuin kyseiset matkustajat ja miehistön jäsenet.

▼B

1.2 KULUNVALVONTA

1.2.1 Pääsy lentokenttäalueelle

1.2.1.1 Pääsylupa lentokenttäalueelle voidaan myöntää ainoastaan, jos henkilöillä ja ajoneuvoilla on perusteltu syy olla siellä. Valtuutettujen henkilöiden opastamat kiertokäynnit lentoasemalla katsotaan perustelluksi syyksi.

1.2.1.2 Jotta henkilö voidaan päästää lentokenttäalueelle, hänellä on oltava mukanaan asiaa koskeva lupa.

1.2.1.3 Jotta ajoneuvo voidaan päästää lentokenttäalueelle, siinä on oltava näkyvillä ajoneuvolupa.

1.2.1.4 Lentokenttäalueella olevien henkilöiden on pyynnöstä esitettävä lupansa tarkastusta varten.

1.2.2 Pääsy turvavalvotuille alueille

1.2.2.1 Pääsy turvavalvotuille alueille voidaan myöntää ainoastaan, jos henkilöillä ja ajoneuvoilla on perusteltu syy olla siellä. Valtuutettujen henkilöiden opastamat kiertokäynnit lentoasemalla katsotaan perustelluksi syyksi.

1.2.2.2 Jotta henkilö voidaan päästää turvavalvotuille alueille, hänen on esitettävä jokin seuraavista luvista: a) voimassa oleva tarkastuskortti tai vastaava; tai b) voimassa oleva miehistön henkilökortti; tai c) voimassa oleva lentoaseman henkilökortti; tai d) voimassa oleva kansallisen asianomaisen viranomaisen henkilökortti; tai e) voimassa oleva asianomaisen kansallisen viranomaisen tunnustama lainvalvontaviranomaisen henkilökortti. Vaihtoehtoisesti pääsy voidaan myöntää biometrisellä tunnistusjärjestelmällä tehdyn positiivisen tunnistuksen jälkeen.

1.2.2.3 Jotta ajoneuvo voidaan päästää turvavalvotuille alueille, siinä on oltava näkyvillä voimassa oleva ajoneuvolupa.

1.2.2.4 Edellä 1.2.2.2 kohdan a alakohdassa tarkoitettu tarkastuskortti tai vastaava on tarkastettava ennen henkilön päästämistä turvavalvotuille alueille, jotta voidaan kohtuudella varmistaa kortin voimassaolo. Edellä 1.2.2.2 kohdan b–e alakohdassa tarkoitettu kortti on tarkastettava ennen henkilön päästämistä turvavalvotuille alueille, jotta voidaan kohtuudella varmistaa, että kortti on voimassa ja kuuluu sen haltijalle. Jos käytetään biometristä tunnistusta, on varmistettava, että turvavalvotulle alueelle pyrkivällä henkilöllä on jokin 1.2.2.2 kohdassa luetelluista luvista ja että kyseinen lupa on voimassa eikä sitä ole mitätöity.

1.2.2.5 Luvattoman pääsyn estämiseksi turvavalvottujen alueiden sisäänkäyntejä on valvottava a) sähköisellä järjestelmällä, joka mahdollistaa vain yhden henkilön sisäänpääsyn kerrallaan; tai b) valtuutettujen henkilöiden toteuttaman kulunvalvonnan avulla. Asianomainen viranomainen voi määrätä kansallisessa ilmailun turvallisuusohjelmassaan, että a alakohdan mukaista yhden henkilön sisäänpääsyn kerrallaan mahdollistavaa järjestelmää ei käytetä sisäänkäynneillä, joita käyttää ainoastaan lainvalvontahenkilöstö.

1.2.2.6 Ajoneuvolupa on tarkastettava ennen ajoneuvon päästämistä turvavalvotuille alueille, jotta voidaan varmistaa, että lupa on voimassa ja vastaa ajoneuvoa.

1.2.2.7 Turvavalvotuille alueille pääsyyn sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.2.3 Unionin miehistön henkilökorttia ja lentoaseman henkilökorttia koskevat vaatimukset

1.2.3.1 Unionin lentoliikenteen harjoittajan palveluksessa olevan miehistön jäsenen henkilökortti ja lentoaseman henkilökortti voidaan myöntää ainoastaan henkilölle, joka tarvitsee sitä tehtäviensä toteuttamiseksi ja joka on läpäissyt 11.1.3 kohdan mukaisen taustan tarkistuksen.

1.2.3.2 Miehistön henkilökortit ja lentoaseman henkilökortit voidaan myöntää enintään viideksi vuodeksi.

1.2.3.3 Henkilön, joka ei läpäise taustan tarkistusta, henkilökortti on peruttava välittömästi.

1.2.3.4 Henkilökortti on pidettävä esillä ainakin haltijan ollessa turvavalvotulla alueella. Tämän luvun 1.5.1 kohdan c alakohdan täytäntöönpanosta vastaavien henkilöiden on tarkastettava henkilö, joka ei pidä henkilökorttiaan esillä muilla turvavalvotuilla alueilla kuin niillä, joilla on matkustajia, ja tarvittaessa ilmoitettava asiasta.

1.2.3.5 Henkilökortti on välittömästi palautettava sen myöntäneelle yksikölle a) luvan myöntäneen yksikön sitä pyytäessä; tai b) työsuhteen päättyessä; tai c) työnantajan vaihtuessa; tai d) kun tarve päästä niille alueille, joille lupa on myönnetty, muuttuu; tai e) kortin voimassaolon päättyessä; tai f) kun kortti perutaan.

1.2.3.6 Myöntävälle yksikölle on ilmoitettava välittömästi, jos henkilökortti katoaa tai varastetaan tai jos sitä ei palauteta.

1.2.3.7 Sähköinen kortti on mitätöitävä välittömästi sen jälkeen, kun kortti on palautettu, sen voimassaolo päättyy, se on peruttu tai on ilmoitettu sen katoamisesta, varkaudesta tai palauttamatta jättämisestä.

1.2.3.8 Unionin miehistön henkilökorttiin ja lentoaseman henkilökorttiin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.2.4 Unionin miehistön henkilökorttia koskevat lisävaatimukset

1.2.4.1 Unionin lentoliikenteen harjoittajan palveluksessa olevan miehistön jäsenen henkilökortissa on oltava a) haltijan nimi ja valokuva; ja b) lentoliikenteen harjoittajan nimi; ja c) sana ”crew” englanniksi; ja d) viimeinen voimassaolopäivä.

1.2.5 Lentoaseman henkilökorttia koskevat lisävaatimukset

1.2.5.1 Lentoaseman henkilökortissa on oltava a) haltijan nimi ja valokuva; ja b) haltijan työnantajan nimi, ellei sitä ole ohjelmoitu sähköisesti; ja c) joko myöntävän yksikön tai lentoaseman nimi; ja d) alueet, joille haltijalla on lupa päästä; ja e) viimeinen voimassaolopäivä, ellei sitä ole ohjelmoitu sähköisesti. Nimet ja pääsyalueet voidaan korvata vastaavilla tunnisteilla.

1.2.5.2 Lentoaseman henkilökorttien väärinkäytön estämiseksi on oltava käytössä järjestelmä, jonka avulla voidaan kohtuudella varmistaa, että kadotettujen, varastettujen tai palauttamatta jätettyjen korttien käyttöyritykset havaitaan. Jos tällainen yritys havaitaan, on ryhdyttävä asianmukaisiin toimiin.

1.2.6 Ajoneuvolupia koskevat vaatimukset

1.2.6.1 Ajoneuvolupa voidaan myöntää ainoastaan, jos siihen on olemassa operatiivinen tarve.

1.2.6.2 Ajoneuvoluvan on oltava ajoneuvokohtainen ja siinä on mainittava a) alueet, joille ajoneuvolla on lupa päästä; ja b) viimeinen voimassaolopäivä. ▼M2 —————

▼M2

1.2.6.3 Sähköinen ajoneuvolupa on joko a) kiinnitettävä ajoneuvoon tavalla, jolla varmistetaan, ettei sitä voida siirtää toiseen ajoneuvoon tai ▼M5 b) liitettävä yrityksen tai yksittäisen rekisteröidyn ajoneuvon käyttäjään varmennetun ajoneuvorekisteritietokannan kautta. ▼M2 Sähköisissä ajoneuvoluvissa ei tarvitse mainita alueita, joille ajoneuvolla on lupa päästä, eikä viimeistä voimassaolopäivää, jos nämä tiedot ovat sähköisesti luettavissa ja ne tarkastetaan ennen ajoneuvon päästämistä turvavalvotuille alueille. ►M5 Sähköisten ajoneuvolupien on oltava sähköisesti luettavissa myös lentokenttäalueella. ◄

▼B

1.2.6.4 Ajoneuvoluvan on oltava selvästi näkyvillä ajoneuvon ollessa lentokenttäalueella.

1.2.6.5 Ajoneuvolupa on välittömästi palautettava sen myöntäneelle yksikölle a) luvan myöntäneen yksikön sitä pyytäessä; tai b) kun ajoneuvoa ei enää käytetä lentokenttäalueella kulkuun; tai c) luvan voimassaolon päätyttyä, ellei lupa mitätöidy automaattisesti.

1.2.6.6 Myöntävälle yksikölle on ilmoitettava välittömästi, jos ajoneuvolupa katoaa tai varastetaan tai jos sitä ei palauteta.

1.2.6.7 Sähköinen ajoneuvolupa on mitätöitävä välittömästi sen jälkeen, kun kortti on palautettu, sen voimassaolo päättyy tai on ilmoitettu sen katoamisesta, varkaudesta tai palauttamatta jättämisestä.

1.2.6.8 Ajoneuvolupien väärinkäytön estämiseksi on oltava käytössä järjestelmä, jonka avulla voidaan kohtuudella varmistaa, että kadotettujen, varastettujen tai palauttamatta jätettyjen ajoneuvolupien käyttöyritykset havaitaan. Jos tällainen yritys havaitaan, on ryhdyttävä asianmukaisiin toimiin.

1.2.6.9 Ajoneuvot, joita käytetään ainoastaan lentokenttäalueella ja joilla ei ole lupaa ajaa yleisillä teillä, voidaan vapauttaa 1.2.6.2–1.2.6.8 kohdan soveltamisesta, jos niiden osoitetaan selkein ulkoisin merkinnöin olevan kyseisellä lentoasemalla käytettäviä työajoneuvoja.

1.2.7 Pääsy saattajan kanssa

1.2.7.1 Miehistön jäsenillä, joilla ei ole voimassa olevaa lentoaseman henkilökorttia, on oltava saattaja aina kun he liikkuvat muilla turvavalvotuilla alueilla kuin a) alueilla, joilla saa olla matkustajia; ja b) sen ilma-aluksen välittömässä läheisyydessä olevilla alueilla, jolla he ovat saapuneet tai jolla he lähtevät; ja c) miehistön käyttöön osoitetuilla alueilla; ja d) terminaalin tai sisäänkäynnin ja sen ilma-aluksen, jolla miehistön jäsenet ovat saapuneet tai jolla he lähtevät, välisellä alueella.

1.2.7.2 Henkilö voidaan poikkeuksellisesti vapauttaa 1.2.5.1 kohdan vaatimuksista ja taustan tarkistusta koskevista velvoitteista sillä edellytyksellä, että hänellä on aina saattaja hänen liikkuessaan turvavalvotuilla alueilla. Henkilö voidaan vapauttaa saattajan mukana kulkemista koskevasta vaatimuksesta, jos kyseinen henkilö esittää luvan ja hänellä on voimassa oleva lentoaseman henkilökortti.

1.2.7.3 Saattajaa koskevat seuraavat vaatimukset: a) hänellä on oltava 1.2.2.2 kohdan c, d tai e alakohdassa tarkoitettu voimassa oleva henkilökortti; ja b) hänellä on oltava lupa toimia saattajana turvavalvotuilla alueilla; ja c) hänen on pidettävä saatettava henkilö tai henkilöt koko ajan suorassa näköyhteydessä; ja d) hänen on kohtuudella varmistettava, etteivät saatettavat henkilöt tee turvarikkomuksia.

1.2.7.4 Ajoneuvo voidaan vapauttaa 1.2.6 kohdan vaatimuksista sillä edellytyksellä, että sen mukana kulkee aina saattaja sen liikkuessa lentokenttäalueella.

1.2.7.5 Jos matkustaja ei matkusta sellaisen lentokuljetusta koskevan sopimuksen perusteella, jonka tuloksena annetaan tarkastuskortti tai vastaava, kyseistä matkustajaa saattava miehistön jäsen voidaan vapauttaa 1.2.7.3 kohdan a alakohdan vaatimuksista.

1.2.8 Muut poikkeukset

Muihin poikkeuksiin sovelletaan säännöksiä, jotka vahvistetaan komission täytäntöönpanopäätöksessä C(2015) 8005.

1.3 MUIDEN HENKILÖIDEN KUIN MATKUSTAJIEN JA NÄIDEN HENKILÖIDEN MUKANA OLEVIEN TAVAROIDEN TURVATARKASTUS

1.3.1 Muiden henkilöiden kuin matkustajien ja näiden henkilöiden mukana olevien tavaroiden turvatarkastus

1.3.1.1 Muut henkilöt kuin matkustajat on turvatarkastettava jollakin seuraavista tavoista: a) tarkastus käsin; b) metallinilmaisinportit; c) räjähdekoirat; d) räjähdysainejäämäilmaisimet (ETD); e) turvaskannerit, joissa ei käytetä ionisoivaa säteilyä; ▼M5 f) räjähdysainejäämäilmaisimet (ETD) yhdessä käsimetallinilmaisinten kanssa; ▼M5 g) kenkien metallinilmaisimet (SMD); h) kengissä olevien räjähteiden ilmaisimet (SED). Kenkien metallinilmaisimia ja kengissä olevien räjähteiden ilmaisimia saa käyttää ainoastaan täydentävänä turvatarkastusmenetelmänä. ▼B

1.3.1.2 Muiden henkilöiden kuin matkustajien turvatarkastukseen sovelletaan 4.1.1.3–4.1.1.6 ja 4.1.1.10–4.1.1.11 kohtaa.

▼M5

1.3.1.3 Räjähdekoiria, räjähdysainejäämäilmaisimia ja räjähdysainejäämäilmaisimia yhdessä kengissä olevien räjähteiden ilmaisinten kanssa saa käyttää ainoastaan täydentävänä turvatarkastusmenetelmänä muiden henkilöiden kuin matkustajien turvatarkastuksessa tai ennakoimattomana vaihtoehtona käsin suoritettavalle tarkastukselle, käsin suoritettavalle tarkastukselle yhdessä kenkien metallinilmaisinten kanssa, metallinilmaisinporteille tai turvaskannereille.

▼B

1.3.1.4 Muiden henkilöiden kuin matkustajien mukana olevat tavarat on turvatarkastettava jollakin seuraavista tavoista: a) tarkastus käsin; b) läpivalaisulaitteet; c) räjähdysaineilmaisimet (EDS); d) räjähdekoirat; e) räjähdysainejäämäilmaisimet (ETD).

1.3.1.5 Muiden henkilöiden kuin matkustajien mukana olevien tavaroiden turvatarkastukseen sovelletaan 4.1.2.4–4.1.2.7 ja 4.1.2.11 kohtaa.

1.3.1.6 Räjähdekoiria ja räjähdysainejäämäilmaisimia saa käyttää ainoastaan täydentävänä turvatarkastusmenetelmänä muiden henkilöiden kuin matkustajien mukana olevien tavaroiden turvatarkastuksessa tai ennakoimattomana vaihtoehtona käsin suoritettavalle tarkastukselle, läpivalaisulaitteille tai räjähdysaineilmaisimille.

1.3.1.7 Kun muut henkilöt kuin matkustajat ja näiden henkilöiden mukana olevat tavarat on turvatarkastettava toistuvin satunnaistarkastuksin, asianomaisen viranomaisen on määritettävä tarkastustiheys riskinarvioinnin pohjalta.

▼M2

1.3.1.8 Operatiivisiin tarpeisiin käytettävät ja lentoaseman henkilökorttia hallussaan pitävän henkilön käsittelemät eläimet on tarkastettava silmämääräisesti ennen kuin ne päästetään turvavalvotuille alueille.

▼M2

1.3.1.9 Muiden henkilöiden kuin matkustajien ja näiden henkilöiden mukana olevien tavaroiden turvatarkastukseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

▼B

1.3.2 Vapautukset ja erityiset turvatarkastusmenettelyt

1.3.2.1 Asianomainen viranomainen voi objektiivisista syistä sallia, että muut henkilöt kuin matkustajat vapautetaan turvatarkastuksesta tai heihin sovelletaan erityisiä turvatarkastusmenettelyjä, sillä edellytyksellä, että heitä saattaa henkilö, jolla on lupa toimia saattajana 1.2.7.3 kohdan mukaisesti.

1.3.2.2 Muut henkilöt kuin matkustajat, jotka on turvatarkastettu ja jotka poistuvat tilapäisesti kriittisistä osista, voidaan vapauttaa turvatarkastuksesta heidän palatessaan kriittisiin osiin, jos he ovat olleet valtuutettujen henkilöiden jatkuvassa valvonnassa siten, että voidaan kohtuudella varmistaa, etteivät he tuo kiellettyjä esineitä kriittisiin osiin.

1.3.2.3 Vapautuksiin ja erityisiin turvatarkastusmenettelyihin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.4 AJONEUVOJEN TARKASTUS

1.4.1 Ajoneuvojen pääsy kriittisiin osiin

1.4.1.1 Kaikki ajoneuvot on tarkastettava ennen niiden päästämistä kriittisiin osiin. Ne on suojattava tarkastuksen jälkeen laittomilta teoilta siihen saakka kunnes ne päästetään kriittisiin osiin.

1.4.1.2 Ajoneuvon kuljettaja ja matkustajat eivät saa olla ajoneuvossa, kun sitä tutkitaan. Heitä on vaadittava poistamaan henkilökohtaiset tavaransa ajoneuvosta, jotta ne voidaan turvatarkastaa.

1.4.1.3 Käytössä on oltava määritellyt menetelmät ajoneuvojen tilojen valitsemiseksi satunnaistarkastuksiin siten, että valinnan satunnaisuus varmistetaan.

1.4.1.4 Kriittisiin osiin päästettäviin ajoneuvoihin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.4.2 Ajoneuvojen pääsy turvavalvottujen alueiden muihin kuin kriittisiin osiin

1.4.2.1 Ajoneuvon kuljettaja ja matkustajat eivät saa olla ajoneuvossa, kun sitä tutkitaan. Heitä on vaadittava poistamaan henkilökohtaiset tavaransa ajoneuvosta, jotta ne voidaan turvatarkastaa.

1.4.2.2 Käytössä on oltava määritellyt menetelmät ajoneuvojen ja niiden tilojen valitsemiseksi satunnaistarkastuksiin siten, että valinnan satunnaisuus varmistetaan.

1.4.2.3 Turvavalvottujen alueiden muihin kuin kriittisiin osiin päästettäviin ajoneuvoihin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.4.3 Tarkastusmenetelmät

1.4.3.1 Käsin tehtävään tutkimukseen on sisällyttävä valittujen tilojen ja niiden sisällön perinpohjainen manuaalinen tarkastus, jotta voidaan kohtuudella varmistaa, etteivät ne sisällä kiellettyjä esineitä.

1.4.3.2 Seuraavia menetelmiä voidaan käyttää ainoastaan täydentävinä tarkastusmenetelminä: a) räjähdekoirat; ja b) räjähdysainejäämäilmaisimet (ETD).

1.4.3.3 Tarkastusmenetelmiin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.4.4 Vapautukset ja erityiset tarkastusmenettelyt

1.4.4.1 Asianomainen viranomainen voi objektiivisista syistä sallia, että ajoneuvot vapautetaan tarkastuksesta tai niihin sovelletaan erityisiä tarkastusmenettelyjä, sillä edellytyksellä, että niitä saattaa henkilö, jolla on lupa toimia saattajana 1.2.7.3 kohdan mukaisesti.

1.4.4.2 Vapautuksiin ja erityisiin tarkastusmenettelyihin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

1.5 VALVONTA, KIERTOVARTIOINTI JA MUUT FYYSISET TARKASTUKSET

1.5.1 Valvonnan tai kiertovartioinnin avulla on valvottava a) maaliikennealueen, lentokenttäalueen, turvavalvottujen alueiden, kriittisten osien ja tarvittaessa merkittyjen alueiden välisiä rajoja; ja b) terminaalialueita ja lähialueita, joille on yleinen pääsy, mukaan luettuina pysäköintialueet ja tiet; ja c) henkilökorttien esillä pitämistä ja voimassaoloa muilla turvavalvotuilla alueilla kuin niillä, joilla on matkustajia; ja d) ajoneuvolupien esillä pitämistä ja voimassaoloa lentokenttäalueella; ja e) ruumassa kuljetettavia matkatavaroita, rahtia ja postilähetyksiä, lennon aikana käytettäviä tarvikkeita sekä lentoliikenteen harjoittajan postilähetyksiä ja materiaaleja, jotka odottavat lastausta kriittisissä osissa.

1.5.2 Valvonnan ja kiertovartioinnin suoritustiheyden ja suoritustavan on perustuttava riskinarviointiin ja oltava asianomaisen viranomaisen hyväksymiä. Niissä on otettava huomioon a) lentoaseman koko, mukaan luettuina eri toimintojen lukumäärä ja toiminnan luonne; ja b) lentoaseman järjestely, erityisesti lentoasemalle perustettujen alueiden keskinäiset suhteet; ja c) valvonnan suoritustapoihin ja kiertovartiointiin liittyvät mahdollisuudet ja rajoitukset. Valvonnan ja kiertovartioinnin suoritustiheyteen ja suoritustapaan liittyvät riskinarvioinnin osat on pyynnöstä asetettava kirjallisina saataville vaatimustenmukaisuuden seurantaa varten.

1.5.3 Valvonta ja kiertovartiointi eivät saa noudattaa ennalta arvattavaa kaavaa. Henkilökorttien voimassaolo on tarkastettava satunnaisesti.

1.5.4 Käytössä on oltava toimenpiteet, joilla estetään henkilöitä läpäisemästä turvatarkastuspisteitä ilman tarkastusta, ja jos tällainen luvaton läpäisy tapahtuu, mahdollistetaan tilanteen ja sen seurausten nopea ratkaisu ja korjaaminen.

1.6 KIELLETYT ESINEET

1.6.1 Muiden henkilöiden kuin matkustajien ei saa antaa viedä turvavalvotuille alueille lisäyksessä 1-A lueteltuja esineitä.

1.6.2 Edellä olevan 1.6.1 kohdan noudattamisesta voidaan myöntää poikkeus sillä edellytyksellä, että henkilölle on annettu lupa viedä kiellettyjä esineitä turvavalvotuille alueille, jotta hän voi suorittaa lentoaseman laitteiden tai ilma-alusten toiminnan kannalta välttämättömiä tehtäviä tai lennon aikaisia tehtäviä.

1.6.3 Jotta henkilöllä, joka kuljettaa yhtä tai useampaa lisäyksessä 1-A luetelluista esineistä, voidaan todeta olevan oikeus kuljettaa hallussaan olevaa esinettä a) henkilöllä on oltava mukanaan lupa. Tämä lupa on joko merkintä henkilökortissa, joka oikeuttaa pääsyyn turvavalvotulle alueelle, tai erillinen kirjallinen ilmoitus. Luvassa on ilmoitettava esine(et) tai esineryhmä(t), jo(i)ta henkilö saa kuljettaa. Jos lupa on merkitty henkilökorttiin, sen on oltava tarpeen mukaan havaittavissa; tai b) turvatarkastuspisteessä on oltava käytössä järjestelmä, jolla voidaan selvittää, mitä esineitä tai esineryhmiä kenelläkin on oikeus kuljettaa.

▼M2

1.6.4 Tunnistaminen on suoritettava ennen kuin henkilön annetaan viedä esine(et) turvavalvotuille alueille ja 1.5.1 kohdan c alakohdan mukaista valvontaa tai kiertovartiointia suorittavien henkilöiden sitä vaatiessa.

▼B

1.6.5 Lisäyksessä 1-A lueteltuja esineitä saa säilyttää turvavalvotuilla alueilla sillä edellytyksellä, että niitä säilytetään turvallisesti. Lisäyksessä 4-C olevassa c, d ja e kohdassa lueteltuja esineitä saa säilyttää turvavalvotuilla alueilla sillä edellytyksellä, ettei matkustajilla ole mahdollisuutta päästä niihin käsiksi.

LISÄYS 1-A

MUUT HENKILÖT KUIN MATKUSTAJAT

LUETTELO KIELLETYISTÄ ESINEISTÄ

a) ampuma-aseet, tuliaseet ja muut laitteet, joilla laukaistaan ammuksia – laitteet, joita voidaan tai jotka vaikuttavat siltä, että niitä voidaan käyttää vakavan vamman tuottamiseen laukaisemalla ammus, mukaan luettuina seuraavat: — kaikentyyppiset tuliaseet, esimerkiksi pistoolit, revolverit, kiväärit ja haulikot, — leluaseet ja tuliaseiden jäljitelmät, joita voidaan erehtyä pitämään oikeina aseina, — tuliaseiden osat lukuun ottamatta kiikaritähtäimiä, — paineilma- ja hiilidioksidiaseet, esimerkiksi pistoolit, kiväärit ja kuula-aseet, — valopistoolit ja starttipistoolit, — jouset, varsijouset ja nuolet, — harppuuna- ja keihäsaseet, — lingot ja ritsat;

b) tainnutuslaitteet – laitteet, jotka on erityisesti suunniteltu tainnuttamiseen tai lamaannuttamiseen, mukaan luettuina seuraavat: — sähköšokkilaitteet, esimerkiksi sähköpistoolit, etälamauttimet ja sähköpamput, — tainnuttimet ja pulttipistoolit, — kemikaalit, kaasut ja suihkeet, jotka voivat vammauttaa tai tehdä toimintakyvyttömäksi, esimerkiksi turvasuihkeet, pippurisumutteet, paprikasumutteet, kyynelkaasu, happosumutteet ja eläinkarkotteet;

c) räjähteet ja sytyttävät aineet ja laitteet – räjähteet ja sytyttävät aineet ja laitteet, joita voidaan tai jotka vaikuttavat siltä, että niitä voidaan käyttää vakavan vamman tuottamiseen tai ilma-aluksen turvallisuuden vaarantamiseen, mukaan luettuina seuraavat: — ammukset, — räjähdysnallit, — sytyttimet ja sytytyslangat, — räjähtävien laitteiden jäljitelmät, — miinat, kranaatit ja muut sotilasräjähteet, — ilotulitteet ja muu pyrotekniikka, — savusäiliöt tai savupanokset, — dynamiitti, ruuti ja muovailtavat räjähteet;

d) kaikki muut esineet, joita voidaan käyttää vakavan vamman tuottamiseen ja joita ei tavallisesti käytetä turvavalvotuilla alueilla, kuten taistelulajeissa käytettävät välineet, miekat, sapelit jne.

2. LENTOASEMIEN MERKITYT ALUEET

Ei säännöksiä tässä asetuksessa.

3. ILMA-ALUSTEN TURVAAMINEN

3.0 YLEISET SÄÄNNÖKSET

3.0.1 Ellei toisin mainita, lentoliikenteen harjoittajan on varmistettava tässä luvussa esitettyjen toimenpiteiden toteuttaminen omien ilma-alustensa osalta.

3.0.2 Lisäyksessä 3-B luetellaan kolmannet maat, joissa sovellettavien turvavaatimusten tunnustetaan vastaavan yhteisiä perusvaatimuksia ilma-alusten turvaamisen osalta.

3.0.3 Ilma-alukselle ei tarvitse tehdä ilma-aluksen turvatarkastusta. Sille on tehtävä 3.1 kohdan mukainen ilma-aluksen turvaetsintä.

3.0.4 Lentoaseman pitäjän on pyynnöstä ilmoitettava lentoliikenteen harjoittajalle, onko sen ilma-alus kriittisessä osassa. Jos tämä ei ole selvää, on oletettava, että ilma-alus on muussa kuin kriittisessä osassa.

3.0.5 Kun aluetta ei enää pidetä kriittisenä osana turvaluokituksen muuttumisen vuoksi, lentoaseman on ilmoitettava asiasta niille lentoliikenteen harjoittajille, joihin muutos vaikuttaa.

▼M2

3.0.6 Ilma-alusten sisäpuolisissa turvaetsinnöissä etsittävien kiellettyjen esineiden luettelo on sama kuin lisäyksessä 1-A vahvistettu luettelo. Valmiiksi kootut räjähteet ja sytytyslaitteet katsotaan ilma-alusten ulkopuolisissa turvaetsinnöissä etsittäviksi kielletyiksi esineiksi.

▼M2

3.0.7 Tässä luvussa ’huoltoluukuilla’ tarkoitetaan ilma-aluksen ulkopuolisia tarkastusluukkuja ja osastoja, joissa on ulkopuolelta avaamista varten kahvat tai painettavat luukut ja joita käytetään tavanomaisesti ilma-aluksen maahuolintapalveluissa.

3.0.8 Tässä luvussa ja komission täytäntöönpanopäätöksessä C(2015) 8005 olevat viittaukset kolmansiin maihin koskevat myös muita maita ja alueita, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa.

▼B

3.1 ILMA-ALUKSEN TURVAETSINTÄ

3.1.1 Ilma-aluksen turvaetsinnän suoritustarve

3.1.1.1 Ilma-alukselle on aina tehtävä ilma-aluksen turvaetsintä, kun on syytä epäillä, että ilma-alukseen on voinut päästä asiattomia henkilöitä.

3.1.1.2 Ilma-aluksen turvaetsintään on sisällyttävä komission täytäntöönpanopäätöksessä C(2015) 8005 määriteltyjen ilma-aluksen kohteiden tarkastus.

3.1.1.3 Ilma-alukselle, joka saapuu kriittiseen osaan kolmannesta maasta, jota ei ole lueteltu lisäyksessä 3-B, on tehtävä ilma-aluksen turvaetsintä milloin tahansa sen jälkeen, kun matkustajat ovat poistuneet ilma-aluksesta tutkittavalta alueelta ja/tai ruuma on tyhjennetty.

3.1.1.4 Jos ilma-alus saapuu jostakin jäsenvaltiosta, jonka kautta se on kulkenut saavuttuaan sinne kolmannesta maasta, jota ei ole lueteltu lisäyksessä 3-B, sitä on pidettävä kolmannesta maasta saapuvana ilma-aluksena.

3.1.1.5 Ilma-aluksen turvaetsinnän suoritustarpeeseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

3.1.2 Ilma-aluksen turvaetsinnän suoritustapa

Ilma-aluksen turvaetsinnän suoritustapaan sovelletaan komission täytäntöönpanopäätöksessä C(2015) 8005 säädettyjä säännöksiä.

3.1.3 Ilma-aluksen turvaetsintää koskevat tiedot

Seuraavat lähtevän ilma-aluksen turvaetsintää koskevat tiedot on tallennettava ja säilytettävä muualla kuin ilma-aluksessa lennon keston ajan tai 24 tuntia riippuen siitä, kumpi aika on pitempi:

a) lennon numero; ja

b) edellisen lennon lähtöpaikka.

Jos ilma-aluksen turvaetsintä on suoritettu, tietoihin on sisällyttävä myös

c) päivämäärä ja aika, jolloin ilma-aluksen turvaetsintä suoritettiin; ja

d) ilma-aluksen turvaetsinnän suorittamisesta vastanneen henkilön nimi ja allekirjoitus.

▼M5

Edellä esitetyt tallennetut tiedot voidaan säilyttää sähköisessä muodossa.

▼B

3.2 ILMA-ALUSTEN SUOJAAMINEN

3.2.1 Ilma-aluksen suojaaminen – yleistä

3.2.1.1 Riippumatta siitä, minne ilma-alus on pysäköity lentoasemalla, sen kaikki ulko-ovet on suojattava luvattomalta pääsyltä a) varmistamalla, että luvatonta pääsyä yrittävät henkilöt pysäytetään välittömästi; tai b) sulkemalla ulko-ovet. Jos ilma-alus on kriittisessä osassa, ulko-ovet, jotka eivät ole ihmisten ulottuvilla maasta käsin, katsotaan suljetuiksi, jos kaikki kulkuapuvälineet on poistettu ja asetettu riittävän kauas ilma-aluksesta, jotta ihmisten pääsy on kohtuudella estetty; tai c) sähköisin laittein, jotka havaitsevat välittömästi luvattoman pääsyn; tai d) varustamalla kaikki ovet, jotka johtavat suoraan avoimeen ilma-aluksen oveen yhteydessä olevalle matkustajasillalle, lentoaseman henkilökortilla toimivalla sähköisellä kulkujärjestelmällä, joka sallii pääsyn ainoastaan henkilöille, joilla on 11.2.3.7 kohdan mukainen koulutus. Tällaisten henkilöiden on varmistettava, että luvaton pääsy estetään heidän käyttäessään ovea.

3.2.1.2 Edellä olevaa 3.2.1.1 kohtaa ei sovelleta ilma-alukseen, joka on pysäköity halliin, joka on lukittu tai muutoin suojattu luvattomalta pääsyltä.

3.2.2 Lisäsuoja muussa kuin kriittisessä osassa olevalle ilma-alukselle, jonka ulko-ovet on suljettu

3.2.2.1 Kun ulko-ovet on suljettu ja ilma-alus on muussa kuin kriittisessä osassa, kuhunkin ulko-oveen sovelletaan seuraavia vaatimuksia: a) kulkuapuvälineet on oltava poistettu; tai b) oven on oltava sinetöity; tai c) oven on oltava lukittu; tai d) ovea on valvottava. Edellä olevaa a alakohtaa ei sovelleta oveen, jota henkilö voi käyttää maasta käsin.

3.2.2.2 Kun kulkuapuvälineet on poistettu ovilta, jotka eivät ole ihmisten ulottuvilla maasta käsin, ne on asetettava riittävän kauas ilma-aluksesta, jotta pääsy on kohtuudella estetty.

3.2.2.3 Kun ulko-ovet on lukittu, niiden avaamiseen on oltava mahdollisuus ainoastaan sellaisilla henkilöillä, joiden tehtävät edellyttävät sitä.

3.2.2.4 Kun ulko-ovia valvotaan, valvonnalla on varmistettava, että luvaton pääsy ilma-alukseen havaitaan välittömästi.

3.2.2.5 Muussa kuin kriittisessä osassa olevan ilma-aluksen, jonka ulko-ovet on suljettu, suojaamiseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

LISÄYS 3-A

ILMA-ALUKSEN TURVAETSINTÄ

Ilma-aluksen turvaetsintää koskevat yksityiskohtaiset säännökset esitetään komission täytäntöönpanopäätöksessä C(2015) 8005.

▼M6

LISÄYS 3-B

ILMA-ALUSTEN TURVAAMINEN

KOLMANNET MAAT SEKÄ MUUT MAAT JA ALUEET, JOIHIN EI EUROOPAN UNIONIN TOIMINNASTA TEHDYN SOPIMUKSEN 355 ARTIKLAN MUKAISESTI SOVELLETA KYSEISEN SOPIMUKSEN KOLMANNEN OSAN VI OSASTOA MUTTA JOIDEN TUNNUSTETAAN SOVELTAVAN YHTEISIÄ PERUSVAATIMUKSIA VASTAAVIA TURVAVAATIMUKSIA

Ilma-alusten turvaamisen osalta seuraavien kolmansien maiden sekä muiden maiden ja alueiden, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa, tunnustetaan soveltavan yhteisiä perusvaatimuksia vastaavia turvavaatimuksia:

Kanada

Färsaaret Vagarin lentoaseman osalta

Grönlanti Kangerlussuaqin lentoaseman osalta

Guernsey

Mansaari

Jersey

Montenegro

Singaporen tasavalta Singaporen Changin lentoaseman osalta

Ison-Britannian ja Pohjois-Irlannin yhdistynyt kuningaskunta

Amerikan yhdysvallat

Komissio ilmoittaa viipymättä jäsenvaltioiden asianomaisille viranomaisille, jos sillä on hallussaan tietoja, joiden perusteella voidaan olettaa, että asianomaisen kolmannen maan tai muun maan tai alueen soveltamat turvavaatimukset, joilla on huomattava vaikutus ilmailun turvaamisen yleiseen tasoon unionissa, eivät enää vastaa unionin yhteisiä perusvaatimuksia.

Jäsenvaltioiden asianomaisille viranomaisille on ilmoitettava viipymättä, jos komissiolla on tietoa toimista, korvaavat toimet mukaan luettuina, joilla varmistetaan kolmannen maan tai muun maan tai alueen soveltamien turvavaatimusten vastaavuuden palauttaminen.

▼B

4. MATKUSTAJAT JA KÄSIMATKATAVARAT

4.0 YLEISET SÄÄNNÖKSET

4.0.1 Ellei toisin mainita, viranomaisen, lentoaseman pitäjän, lentoliikenteen harjoittajan tai asetuksen (EY) N:o 300/2008 10 artiklassa tarkoitetun kansallisen siviili-ilmailun turvaohjelman mukaisesti vastuullisen yksikön on varmistettava tässä luvussa esitettyjen toimenpiteiden toteuttaminen.

4.0.2 Lisäyksessä 4-B luetellaan kolmannet maat, joissa sovellettavien turvavaatimusten tunnustetaan vastaavan yhteisiä perusvaatimuksia matkustajien ja käsimatkatavaroiden osalta.

▼M5

4.0.3 Jos matkustajat ja heidän käsimatkatavaransa saapuvat jostakin jäsenvaltiosta, jonka kautta ilma-alus on kulkenut saavuttuaan sinne kolmannesta maasta, jota ei ole lueteltu lisäyksessä 4-B, tai sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, matkustajia ja heidän käsimatkatavaroitaan on pidettävä kolmannesta maasta saapuvina matkustajina ja käsimatkatavaroina, ellei ole saatu vahvistusta siitä, että nämä matkustajat ja heidän käsimatkatavaransa on turvatarkastettu tämän luvun mukaisesti.

▼B

4.0.4 Tässä liitteessä a) tarkoitettuihin ’nesteisiin, aerosoleihin ja geeleihin’ kuuluvat tahnat, voiteet, nesteiden/kiinteiden aineiden sekoitukset ja painepakkausten sisältö, kuten hammastahna, hiusgeeli, juomat, keitot, siirapit, hajuvesi, partavaahto ja muut koostumukseltaan vastaavat tuotteet; b) ’kassilla, josta näkyy, jos siihen sisältöön on puututtu’, tarkoitetaan kansainvälisen siviili-ilmailujärjestön suosittelemien turvavalvontaohjeiden mukaista pussia; c) ’nestemäisten räjähteiden ilmaisimella (LEDS)’ tarkoitetaan laitetta, jolla voidaan havaita uhkaavat materiaalit ja joka täyttää komission täytäntöönpanopäätöksen C(2015) 8005 liitteessä olevan 12.7 kohdan vaatimukset.

4.0.5 Tässä luvussa ja soveltuvin osin komission täytäntöönpanopäätöksessä C(2015) 8005 olevat viittaukset kolmansiin maihin koskevat myös muita maita ja alueita, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa.

▼M5

4.0.6 Jos matkustajat ja heidän käsimatkatavaransa saapuvat sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, matkustajia ja heidän käsimatkatavaroitaan on pidettävä kolmannesta maasta saapuvina matkustajina ja käsimatkatavaroina, ellei ole saatu vahvistusta siitä, että nämä matkustajat ja heidän käsimatkatavaransa on turvatarkastettu tämän luvun mukaisesti.

▼B

4.1 MATKUSTAJIEN JA KÄSIMATKATAVAROIDEN TURVATARKASTUS

4.1.1 Matkustajien turvatarkastus

4.1.1.1 Päällystakit ja pikkutakit/jakut on riisuttava ennen turvatarkastusta, ja ne on tarkastettava käsimatkatavarana. Turvatarkastaja voi tarvittaessa pyytää matkustajaa ottamaan pois muitakin vaatteita ja esineitä.

4.1.1.2 Matkustajien turvatarkastuksessa on käytettävä vähintään yhtä seuraavista menetelmistä: a) tarkastus käsin; b) metallinilmaisinportit; c) räjähdekoirat; d) räjähdysainejäämäilmaisimet (ETD); e) turvaskannerit, joissa ei käytetä ionisoivaa säteilyä; ▼M5 f) räjähdysainejäämäilmaisimet yhdessä käsimetallinilmaisinten kanssa; ▼M5 g) kenkien metallinilmaisimet (SMD); h) kengissä olevien räjähteiden ilmaisimet (SED). ▼B Jos turvatarkastaja ei pysty varmuudella toteamaan, ettei matkustajan hallussa ole kiellettyjä esineitä, matkustajalta on evättävä pääsy turvavalvotuille alueille tai hänet on tarkastettava uudelleen siten, että turvatarkastaja voi vakuuttua asiasta.

4.1.1.3 Jos tarkastus tehdään käsin, se on tehtävä siten, että voidaan kohtuudella varmistaa, ettei henkilön hallussa ole kiellettyjä esineitä.

4.1.1.4 Jos metallinilmaisinportti hälyttää, hälytyksen syy on selvitettävä.

4.1.1.5 Käsimetallinilmaisinta voidaan käyttää ainoastaan täydentävänä tarkastusmenetelmänä. Se ei poista vaatimusta käsin tehtävästä tarkastuksesta.

4.1.1.6 Jos sallitaan elävän eläimen kuljettaminen matkustamossa, se on tarkastettava joko matkustajana tai käsimatkatavarana.

4.1.1.7 Asianomainen viranomainen voi objektiivisista syistä määritellä sellaisten matkustajien luokkia, joihin sovelletaan erityisiä turvatarkastusmenettelyjä tai jotka voidaan vapauttaa turvatarkastuksesta. Komissiolle on ilmoitettava määritellyistä luokista.

4.1.1.8 Matkustajien turvatarkastukseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

▼M5

4.1.1.9 Räjähdekoiria, räjähdysainejäämäilmaisimia, kenkien metallinilmaisimia ja kengissä olevien räjähteiden ilmaisimia saa käyttää ainoastaan täydentävänä turvatarkastusmenetelmänä.

▼B

4.1.1.10 Jos matkustajien tarkastamisessa käytetään 12.11.1 kohdan toisessa alakohdassa tarkoitettua turvaskanneria, jonka ottamia kuvia tarkastelee ihminen, on noudatettava seuraavia vähimmäisedellytyksiä: a) Turvaskannereilla ei saa säilyttää, pitää muistissa, kopioida, tulostaa tai palauttaa käyttöön kuvia. Tarkastuksen aikana tuotettua kuvaa saa kuitenkin käyttää niin kauan, että tarkastelija voi analysoida sen, minkä jälkeen kuva on hävitettävä heti, kun matkustaja on läpäissyt tarkastuksen. Kuvan luvaton saanti ja käyttö on kiellettyä, ja se on estettävä. b) Kuvan tarkastelijan on oltava erillisessä paikassa siten, että hän ei voi nähdä tarkastettavaa matkustajaa. c) Erillisessä paikassa, jossa kuva analysoidaan, ei saa olla teknisiä laitteita, joilla on mahdollista säilyttää, kopioida, valokopioida tai muutoin tallentaa kuvia. d) Kuvaa ei saa yhdistää mihinkään tarkastettavaa henkilöä koskeviin tietoihin, ja tarkastettavan henkilöllisyys on pidettävä salassa. e) Matkustaja saa pyytää, että hänen kehostaan otetun kuvan analysoi hänen valitsemaansa sukupuolta oleva tarkastelija. f) Kuvaa on hämärrettävä siten, ettei matkustajan kasvoja voi tunnistaa. Edellä olevaa a ja d alakohtaa sovelletaan myös turvaskannereihin, joissa käytetään automaattista uhkantunnistusta. Matkustajilla on oltava oikeus kieltäytyä turvaskanneritarkastuksesta. Tässä tapauksessa matkustaja on tarkastettava vaihtoehtoisella turvatarkastusmenetelmällä, johon sisältyy vähintään tarkastus käsin komission täytäntöönpanopäätöksen C(2015) 8005 lisäyksen 4-A mukaisesti. Jos turvaskanneri hälyttää, hälytyksen syy on selvitettävä. Matkustajalle on ennen turvaskannerilla tehtävää tarkastusta ilmoitettava käytettävästä teknologiasta, sen käyttöön liittyvistä edellytyksistä sekä mahdollisuudesta kieltäytyä turvaskanneritarkastuksesta.

4.1.1.11 Räjähdysainejäämäilmaisimia (ETD) yhdessä käsimetallinilmaisinten kanssa saa käyttää ainoastaan tapauksissa, joissa turvatarkastaja katsoo, että henkilön tietyn osan käsin tehtävä tarkastus on riittämätön ja/tai ei-toivottava.

4.1.2 Käsimatkatavaroiden turvatarkastus

4.1.2.1 Kannettavat tietokoneet ja muut suurikokoiset sähkölaitteet on poistettava käsimatkatavaroista ennen turvatarkastusta, ja ne on tarkastettava erikseen, ellei käsimatkatavaroita tarkasteta räjähdysaineilmaisimilla (EDS), jotka ovat vähintään standardin C2 mukaisia.

4.1.2.2 Asianomaisen yksikön on kaikilla lentoasemilla turvavalvotulle alueelle saavuttaessa turvatarkastettava vähintään sellaiset nesteet, aerosolit ja geelit, jotka on hankittu lentoasemalla tai ilma-aluksessa ja jotka on pakattu suljettuun kassiin, josta näkyy, jos sen sisältöön on puututtu, ja jossa on riittävät todisteet ostamisesta lentoaseman lentokenttäalueelta tai ilma-aluksesta, sekä nesteet, aerosolit ja geelit, jotka on tarkoitettu käytettäväksi matkan aikana lääkinnällisistä syistä tai erityisruokavalion vuoksi, vauvanruoka mukaan luettuna. Nesteet, aerosolit ja geelit on poistettava käsimatkatavaroista ennen turvatarkastusta, ja ne on tarkastettava erillään muista tavaroista, paitsi jos käsimatkatavaroiden turvatarkastuksessa käytetty laite pystyy tarkastamaan myös useita matkatavaroissa olevia suljettuja neste-, aerosoli- ja geelipakkauksia. Kun nesteet, aerosolit ja geelit on poistettu käsimatkatavaroista, matkustajan on esitettävä ne tarkastettaviksi seuraavasti: a) kaikki nesteet, aerosolit ja geelit, jotka on pakattu yksittäispakkauksiin, joiden tilavuus on enintään 100 millilitraa tai vastaava, yhdessä enintään yhden litran suuruisessa läpinäkyvässä muovipussissa, joka voidaan sulkea uudelleen; sisällön on mahduttava muovipussiin hyvin, ja pussin on oltava kokonaan suljettu; ja b) kaikki muut nesteet, aerosolit ja geelit, mukaan luettuina nesteitä, aerosoleja ja geelejä sisältävät kassit, joista näkyy, jos niiden sisältöön on puututtu. Asianomaisten viranomaisten, lentoyhtiöiden ja lentoasemien on annettava matkustajille asianmukaiset tiedot nesteiden, aerosolien ja geelien turvatarkastuksista lentoasemilla.

4.1.2.3 Käsimatkatavaroiden turvatarkastuksessa on käytettävä vähintään yhtä seuraavista menetelmistä: a) tarkastus käsin; b) läpivalaisulaitteet; c) räjähdysaineilmaisimet (EDS); d) räjähdekoirat yhdessä a alakohdan kanssa; e) räjähdysainejäämäilmaisimet (ETD). Jos turvatarkastaja ei pysty varmuudella toteamaan, ettei käsimatkatavaroissa ole kiellettyjä esineitä, niiden vienti turvavalvotuille alueille on estettävä tai ne on tarkastettava uudelleen siten, että turvatarkastaja voi vakuuttua asiasta.

4.1.2.4 Käsimatkatavaroiden käsin tehtävään tutkimukseen on sisällyttävä käsimatkatavaroiden ja niiden sisällön manuaalinen tarkastus, jotta voidaan kohtuudella varmistaa, etteivät ne sisällä kiellettyjä esineitä.

4.1.2.5 Jos käytetään läpivalaisulaitteita tai räjähdysaineilmaisimia, turvatarkastajan tai automaattisen selvitysohjelman on tarkastettava jokainen kuva.

4.1.2.6 Jos käytetään läpivalaisulaitteita tai räjähdysaineilmaisimia, kaikkien hälytysten syy on selvitettävä turvatarkastajaa tyydyttävällä tavalla, jotta voidaan kohtuudella varmistaa, ettei turvavalvotuille alueille tai ilma-alukseen viedä kiellettyjä esineitä.

4.1.2.7 Jos käytetään läpivalaisulaitteita tai räjähdysaineilmaisimia, käsimatkatavaroista on poistettava kaikki esineet, joiden tiheys heikentää turvatarkastajan kykyä analysoida käsimatkatavaroiden sisältöä. Laukku on tarkastettava uudelleen, ja poistettu esine on tarkastettava erikseen käsimatkatavarana.

4.1.2.8 Laukut, joissa havaitaan suuri sähkölaite, on tarkastettava uudelleen, kun laite on poistettu laukusta, ja sähkölaite on tarkastettava erikseen, ellei käsimatkatavaroita tarkastettu räjähdysaineilmaisimilla (EDS), jotka ovat vähintään standardin C2 mukaisia.

4.1.2.9 Räjähdekoiraa ja räjähdysainejäämäilmaisinta voidaan käyttää ainoastaan täydentävänä tarkastusmenetelmänä.

4.1.2.10 Asianomainen viranomainen voi objektiivisista syistä määritellä sellaisten käsimatkatavaroiden luokkia, joihin sovelletaan erityisiä turvatarkastusmenettelyjä tai jotka voidaan vapauttaa turvatarkastuksesta. Komissiolle on ilmoitettava määritellyistä luokista.

4.1.2.11 Henkilöt, jotka tarkastavat käsimatkatavaroita läpivalaisulaitteilla tai räjähdysaineilmaisimilla, saavat yleensä tarkkailla näyttöä yhtäjaksoisesti enintään 20 minuutin ajan. Tällaisen jakson jälkeen turvatarkastaja ei saa tarkkailla näyttöä vähintään 10 minuuttiin. Tätä vaatimusta sovelletaan ainoastaan silloin, kun tarkkailtavana on jatkuva kuvavirta. Käsimatkatavaroiden turvatarkastajista vastaamaan on määrättävä esimies, jotta voidaan varmistaa paras mahdollinen ryhmän kokoonpano, työn laatu, koulutus, tuki ja arviointi.

4.1.2.12 Käsimatkatavaroiden turvatarkastukseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

4.1.3 Nesteiden, aerosolien ja geelien turvatarkastus

▼M5

4.1.3.1 Matkustajien kuljettamat nesteet, aerosolit ja geelit voidaan turvavalvotulle alueelle saavuttaessa vapauttaa LEDS-laitteella suoritettavasta turvatarkastuksesta, jos nesteet, aerosolit tai geelit on pakattu yksittäispakkauksiin, joiden tilavuus on enintään 100 millilitraa tai vastaava, yhdessä enintään yhden litran suuruisessa läpinäkyvässä muovipussissa, joka voidaan sulkea uudelleen; sisällön on mahduttava muovipussiin hyvin, ja pussin on oltava kokonaan suljettu.

▼M5 —————

▼M2

4.1.3.3 Asianomainen viranomainen voi objektiivisista syistä määritellä sellaisten nesteiden, aerosolien ja geelien luokkia, joihin sovelletaan erityisiä turvatarkastusmenettelyjä tai jotka voidaan vapauttaa turvatarkastuksesta. Komissiolle on ilmoitettava määritellyistä luokista.

▼M2

4.1.3.4 Nesteiden, aerosolien ja geelien turvatarkastukseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

▼B

4.2 MATKUSTAJIEN JA KÄSIMATKATAVAROIDEN SUOJAAMINEN

Matkustajien ja käsimatkatavaroiden suojaamiseen sovelletaan komission täytäntöönpanopäätöksessä C(2015) 8005 säädettyjä säännöksiä.

4.3 MAHDOLLISESTI HÄIRIÖTÄ AIHEUTTAVAT MATKUSTAJAT

4.3.1 Asianomaisen viranomaisen on ilmoitettava lentoliikenteen harjoittajalle kirjallisesti etukäteen aikomuksestaan tuoda sen ilma-alukseen mahdollisesti häiriötä aiheuttava matkustaja.

4.3.2 Ilmoituksessa on oltava seuraavat tiedot: a) kyseisen matkustajan henkilötiedot ja sukupuoli; ja b) kuljetuksen syy; ja c) mahdollisten saattajien nimi ja asema; ja d) toimivaltaisen viranomaisen tekemä riskinarviointi (mukaan luettuina syyt saattajan mukana seuraamiseen tai puuttumiseen); ja e) mahdollisesti ennalta varattu istuinpaikka; ja f) saatavilla olevien matkustusasiakirjojen luonne. Lentoliikenteen harjoittajan on asetettava nämä tiedot ilma-aluksen päällikön saataville ennen matkustajien nousua ilma-alukseen.

4.3.3 Toimivaltaisen viranomaisen on varmistettava, että pidätetyillä tai vangituilla henkilöillä on aina saattaja.

4.4 KIELLETYT ESINEET

4.4.1 Matkustajien ei saa antaa viedä turvavalvotuille alueille tai ilma-alukseen lisäyksessä 4-C lueteltuja esineitä.

4.4.2 Edellä olevan 4.4.1 kohdan noudattamisesta voidaan myöntää poikkeus sillä edellytyksellä, että a) asianomainen viranomainen on hyväksynyt esineen kuljettamisen; ja b) lentoliikenteen harjoittajalle on ilmoitettu matkustajasta ja hänen mukanaan olevasta esineestä ennen matkustajien nousua ilma-alukseen; ja c) sovellettavia turvallisuussääntöjä noudatetaan. Nämä esineet on asetettava ilma-aluksessa turvalliseen säilytyspaikkaan.

4.4.3 Lentoliikenteen harjoittajan on varmistettava, että matkustajille tiedotetaan lisäyksessä 4-C luetelluista kielletyistä esineistä ennen lähtöselvityksen loppuunsaattamista.

LISÄYS 4-A

KÄSIN TEHTÄVÄÄ TARKASTUSTA KOSKEVAT VAATIMUKSET

Käsin tehtävää tarkastusta koskevat yksityiskohtaiset säännökset esitetään komission täytäntöönpanopäätöksessä C(2015) 8005.

▼M6

LISÄYS 4-B

MATKUSTAJAT JA KÄSIMATKATAVARAT

KOLMANNET MAAT SEKÄ MUUT MAAT JA ALUEET, JOIHIN EI EUROOPAN UNIONIN TOIMINNASTA TEHDYN SOPIMUKSEN 355 ARTIKLAN MUKAISESTI SOVELLETA KYSEISEN SOPIMUKSEN KOLMANNEN OSAN VI OSASTOA MUTTA JOIDEN TUNNUSTETAAN SOVELTAVAN YHTEISIÄ PERUSVAATIMUKSIA VASTAAVIA TURVAVAATIMUKSIA

Matkustajien ja käsimatkatavaroiden osalta seuraavien kolmansien maiden sekä muiden maiden ja alueiden, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa, tunnustetaan soveltavan yhteisiä perusvaatimuksia vastaavia turvavaatimuksia:

Kanada

Färsaaret Vagarin lentoaseman osalta

Grönlanti Kangerlussuaqin lentoaseman osalta

Guernsey

Mansaari

Jersey

Montenegro

Singaporen tasavalta Singaporen Changin lentoaseman osalta

Ison-Britannian ja Pohjois-Irlannin yhdistynyt kuningaskunta

Amerikan yhdysvallat

Komissio ilmoittaa viipymättä jäsenvaltioiden asianomaisille viranomaisille, jos sillä on hallussaan tietoja, joiden perusteella voidaan olettaa, että asianomaisen kolmannen maan tai muun maan tai alueen soveltamat turvavaatimukset, joilla on huomattava vaikutus ilmailun turvaamisen yleiseen tasoon unionissa, eivät enää vastaa unionin yhteisiä perusvaatimuksia.

Jäsenvaltioiden asianomaisille viranomaisille on ilmoitettava viipymättä, jos komissiolla on tietoa toimista, korvaavat toimet mukaan luettuina, joilla varmistetaan kolmannen maan tai muun maan tai alueen soveltamien turvavaatimusten vastaavuuden palauttaminen.

▼B

LISÄYS 4-C

MATKUSTAJAT JA KÄSIMATKATAVARAT

LUETTELO KIELLETYISTÄ ESINEISTÄ

Sanotun rajoittamatta asianmukaisten turvallisuussääntöjen noudattamista, matkustajat eivät saa tuoda turvavalvotuille alueille tai ilma-alukseen seuraavia esineitä:

a) ampuma-aseet, tuliaseet ja muut laitteet, joilla laukaistaan ammuksia – laitteet, joita voidaan tai jotka vaikuttavat siltä, että niitä voidaan käyttää vakavan vamman tuottamiseen laukaisemalla ammus, mukaan luettuina seuraavat: — kaikentyyppiset tuliaseet, esimerkiksi pistoolit, revolverit, kiväärit ja haulikot, — leluaseet ja tuliaseiden jäljitelmät, joita voidaan erehtyä pitämään oikeina aseina, — tuliaseiden osat lukuun ottamatta kiikaritähtäimiä, — paineilma- ja hiilidioksidiaseet, esimerkiksi pistoolit, kiväärit ja kuula-aseet, — valopistoolit ja starttipistoolit, — jouset, varsijouset ja nuolet, — harppuuna- ja keihäsaseet, — lingot ja ritsat;

b) tainnutuslaitteet – laitteet, jotka on erityisesti suunniteltu tainnuttamiseen tai lamaannuttamiseen, mukaan luettuina seuraavat: — sähköšokkilaitteet, esimerkiksi sähköpistoolit, etälamauttimet ja sähköpamput, — tainnuttimet ja pulttipistoolit, — kemikaalit, kaasut ja suihkeet, jotka voivat vammauttaa tai tehdä toimintakyvyttömäksi, esimerkiksi turvasuihkeet, pippurisumutteet, paprikasumutteet, kyynelkaasu, happosumutteet ja eläinkarkotteet;

c) teräväkärkiset tai teräväreunaiset esineet – teräväkärkiset tai teräväreunaiset esineet, joita voidaan käyttää vakavan vamman tuottamiseen, mukaan luettuina seuraavat: — halkaisuvälineet, esimerkiksi kirveet ja halkaisuveitset, — jäähakut ja -naskalit, — partakoneenterät, — pahviveitset, — veitset, joiden terän pituus on yli 6 cm, — sakset, joiden terien pituus navasta mitattuna on yli 6 cm, — taistelulajeissa käytettävät teräväkärkiset tai teräväreunaiset välineet, — miekat ja sapelit;

d) työkalut – työkalut, joita voidaan käyttää vakavan vamman tuottamiseen tai joilla voidaan uhata ilma-aluksen turvallisuutta, mukaan luettuina seuraavat: — sorkkaraudat, — porat ja poranterät, mukaan luettuina johdottomat kannettavat porakoneet, — työkalut, joissa on yli 6 cm pitkä terä tai varsi, jota voi käyttää aseena, esimerkiksi taltat ja ruuvitaltat, — sahat, mukaan luettuina johdottomat kannettavat moottorisahat, — puhalluslamput, — naulaimet;

e) tylpät esineet – esineet, joita voidaan käyttää vakavan vamman tuottamiseen, kun niitä käytetään lyöntiaseina, mukaan luettuina seuraavat: — pesäpallomailat, — nuijat ja patukat, esimerkiksi poliisin pamput, — taistelulajeissa käytettävät välineet;

f) räjähteet ja sytyttävät aineet ja laitteet – räjähteet ja sytyttävät aineet ja laitteet, joita voidaan tai jotka vaikuttavat siltä, että niitä voidaan käyttää vakavan vamman tuottamiseen tai ilma-aluksen turvallisuuden vaarantamiseen, mukaan luettuina seuraavat: — ammukset, — räjähdysnallit, — sytyttimet ja sytytyslangat, — räjähtävien laitteiden jäljitelmät, — miinat, kranaatit ja muut sotilasräjähteet, — ilotulitteet ja muu pyrotekniikka, — savusäiliöt tai savupanokset, — dynamiitti, ruuti ja muovailtavat räjähteet.

5. RUUMASSA KULJETETTAVAT MATKATAVARAT

5.0 YLEISET SÄÄNNÖKSET

5.0.1 Ellei toisin mainita, viranomaisen, lentoaseman pitäjän, lentoliikenteen harjoittajan tai asetuksen (EY) N:o 300/2008 10 artiklassa tarkoitetun kansallisen siviili-ilmailun turvaohjelman mukaisesti vastuullisen yksikön on varmistettava tässä luvussa esitettyjen toimenpiteiden toteuttaminen.

5.0.2 Lisäyksessä 5-A luetellaan kolmannet maat, joissa sovellettavien turvavaatimusten tunnustetaan vastaavan yhteisiä perusvaatimuksia ruumassa kuljetettavien matkatavaroiden osalta.

▼M5

5.0.3 Jos ruumassa kuljetettavat matkatavarat saapuvat jostakin jäsenvaltiosta, jonka kautta ilma-alus on kulkenut saavuttuaan sinne kolmannesta maasta, jota ei ole lueteltu lisäyksessä 5-A, tai sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, ruumassa kuljetettavia matkatavaroita on pidettävä kolmannesta maasta saapuvina ruumassa kuljetettavina matkatavaroina, ellei ole saatu vahvistusta siitä, että nämä ruumassa kuljetettavat matkatavarat on turvatarkastettu tämän luvun mukaisesti.

▼B

5.0.4 Tässä luvussa ’varmistetulla matkatavaralla’ tarkoitetaan turvatarkastettua ruumassa kuljetettavaa lähtevää matkatavaraa, joka on fyysisesti suojattu siten, että esineiden sijoittaminen siihen on estetty.

5.0.5 Tässä luvussa ja soveltuvin osin komission täytäntöönpanopäätöksessä C(2015) 8005 olevat viittaukset kolmansiin maihin koskevat myös muita maita ja alueita, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa.

▼M5

5.0.6 Jos ruumassa kuljetettavat matkatavarat saapuvat sellaisessa jäsenvaltiossa sijaitsevalta unionin lentoasemalta, joka on poikennut asetuksen (EU) N:o 1254/2009 1 artiklassa tarkoitetuista yhteisistä perusvaatimuksista, ruumassa kuljetettavia matkatavaroita on pidettävä kolmannesta maasta saapuvina ruumassa kuljetettavina matkatavaroina, ellei ole saatu vahvistusta siitä, että nämä ruumassa kuljetettavat matkatavarat on turvatarkastettu tämän luvun mukaisesti.

▼B

5.1 RUUMASSA KULJETETTAVIEN MATKATAVAROIDEN TURVATARKASTUS

5.1.1 Ruumassa kuljetettavien matkatavaroiden turvatarkastuksessa on käytettävä seuraavia menetelmiä joko yksinään tai yhdessä: a) tarkastus käsin; tai b) läpivalaisulaitteet; tai c) räjähdysaineilmaisimet (EDS); tai d) räjähdysainejäämäilmaisimet (ETD); tai e) räjähdekoirat. Jos turvatarkastaja ei pysty varmuudella toteamaan, ettei ruumassa kuljetettavissa matkatavaroissa ole kiellettyjä esineitä, niiden vienti turvavalvotuille alueille on estettävä tai ne on tarkastettava uudelleen siten, että turvatarkastaja voi vakuuttua asiasta.

5.1.2 Käsin tehtävään tutkimukseen on sisällyttävä matkatavaroiden ja niiden sisällön perinpohjainen manuaalinen tarkastus, jotta voidaan kohtuudella varmistaa, etteivät ne sisällä kiellettyjä esineitä.

5.1.3 Jos käytetään läpivalaisulaitteita tai räjähdysaineilmaisimia ja matkatavarat sisältävät esineen, jonka tiheys heikentää turvatarkastajan kykyä analysoida matkatavaroiden sisältöä, matkatavarat on aina tarkastettava jollain toisella menetelmällä.

5.1.4 Räjähdysainejäämäilmaisimella (ETD) tehtävään tarkastukseen on sisällyttävä sekä laukun sisä- ja ulkopinnalta että sen sisällöstä otettujen näytteiden analysointi. Sisältö voidaan tutkia myös käsin.

5.1.5 Asianomainen viranomainen voi objektiivisista syistä määritellä sellaisten ruumassa kuljetettavien matkatavaroiden luokkia, joihin sovelletaan erityisiä turvatarkastusmenettelyjä tai jotka voidaan vapauttaa turvatarkastuksesta. Komissiolle on ilmoitettava määritellyistä luokista.

5.1.6 Ruumassa kuljetettavien matkatavaroiden turvatarkastukseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

5.1.7 Henkilöt, jotka tarkastavat ruumassa kuljetettavia matkatavaroita läpivalaisulaitteilla tai räjähdysaineilmaisimilla, saavat yleensä tarkkailla näyttöä yhtäjaksoisesti enintään 20 minuutin ajan. Tällaisen jakson jälkeen turvatarkastaja ei saa tarkkailla näyttöä vähintään 10 minuuttiin. Tätä vaatimusta sovelletaan ainoastaan silloin, kun tarkkailtavana on jatkuva kuvavirta. Ruumassa kuljetettavien matkatavaroiden turvatarkastajista vastaamaan on määrättävä esimies, jotta voidaan varmistaa paras mahdollinen ryhmän kokoonpano, työn laatu, koulutus, tuki ja arviointi.

5.2 RUUMASSA KULJETETTAVIEN MATKATAVAROIDEN SUOJAAMINEN

5.2.1 Matkustajat eivät saa päästä käsiksi ruumassa kuljetettaviin matkatavaroihin, jotka on turvatarkastettu, paitsi jos on kyse heidän omista matkatavaroistaan ja heitä valvotaan sen varmistamiseksi, että a) ruumassa kuljetettaviin matkatavaroihin ei lisätä lisäyksessä 5-B lueteltuja kiellettyjä esineitä; tai b) ruumassa kuljetettavista matkatavaroista ei poisteta lisäyksessä 4-C lueteltuja kiellettyjä esineitä ja niitä ei tuoda turvavalvotuille alueille tai ilma-alukseen.

5.2.2 Ruumassa kuljetettavat matkatavarat, joita ei ole suojattu siten, ettei niihin voida päästä luvatta käsiksi, on tarkastettava uudelleen.

5.2.3 Ruumassa kuljetettavien matkatavaroiden suojaamiseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

5.3 MATKATAVAROIDEN TUNNISTAMINEN

5.3.1 Ruumassa kuljetettavien matkatavaroiden tunnistaminen

5.3.1.1 Lentoliikenteen harjoittajan on ilma-alukseen siirtymisen aikana varmistettava, että matkustaja esittää voimassa olevan tarkastuskortin tai vastaavan asiakirjan, joka vastaa lähtöselvitettyjä ruumassa kuljetettavia matkatavaroita.

5.3.1.2 Lentoliikenteen harjoittajan on varmistettava, että sillä on käytössään menettely sellaisten matkustajien ruumassa kuljetettavien matkatavaroiden tunnistamiseksi, jotka eivät nousseet ilma-alukseen tai poistuivat siitä ennen lähtöä.

5.3.1.3 Jos matkustaja ei ole ilma-aluksessa, hänen tarkastuskorttiaan tai vastaavaa asiakirjaa vastaavia ruumassa kuljetettavia matkatavaroita on pidettävä erillään kulkevana matkatavarana.

5.3.1.4 Lentoliikenteen harjoittajan on varmistettava, että kukin erillään kulkeva ruumassa kuljetettava matkatavara on selvästi tunnistettavissa sellaiseksi, että se on hyväksytty lentokuljetukseen.

5.3.2 Matkustajasta riippumattomat syyt

5.3.2.1 Syy siihen, miksi matkatavaroista tuli erillään kulkevia matkatavaroita, on kirjattava ennen niiden lastaamista ilma-alukseen, paitsi jos sovelletaan 5.3.3 kohdassa tarkoitettuja turvavalvontatoimenpiteitä.

5.3.2.2 Matkustajista riippumattomia syitä koskevia yksityiskohtaisia lisäsäännöksiä annetaan komission täytäntöönpanopäätöksessä C(2015) 8005.

5.3.3 Erillään kulkeviin ruumassa kuljetettaviin matkatavaroihin sovellettavat asianmukaiset turvavalvontatoimenpiteet

5.3.3.1 Erillään kulkevat ruumassa kuljetettavat matkatavarat, jotka eivät kuulu 5.3.2 kohdan soveltamisalaan, on tarkastettava jollain 5.1.1 kohdassa säädetyllä menetelmällä, ja niihin on tarvittaessa sovellettava komission täytäntöönpanopäätöksessä C(2015) 8005 säädettyjä lisävaatimuksia.

5.3.3.2 Ruumassa kuljetettavat matkatavarat, joista on tullut erillään kulkevia matkatavaroita muista kuin 5.3.2.2 kohdassa mainituista syistä, on poistettava ilma-aluksesta ja tarkastettava uudelleen ennen kuin ne lastataan takaisin.

5.3.3.3 Erillään kulkeviin ruumassa kuljetettaviin matkatavaroihin sovellettavia asianmukaisia turvavalvontatoimenpiteitä koskevia yksityiskohtaisia lisäsäännöksiä annetaan komission täytäntöönpanopäätöksessä C(2015) 8005.

5.4 KIELLETYT ESINEET

5.4.1 Matkustajien ei saa antaa kuljettaa ruumassa kuljetettavissa matkatavaroissaan lisäyksessä 5-B lueteltuja esineitä.

5.4.2 Edellä olevan 5.4.1 kohdan noudattamisesta voidaan myöntää poikkeus sillä edellytyksellä, että a) asianomaisella viranomaisella on kansalliset säännöt, joissa sallitaan kyseisen esineen kuljettaminen; ja b) sovellettavia turvallisuussääntöjä noudatetaan.

▼M2

5.4.3 Lentoliikenteen harjoittajan on varmistettava, että matkustajille tiedotetaan lisäyksessä 5-B luetelluista kielletyistä esineistä minä tahansa ajankohtana ennen lähtöselvityksen loppuunsaattamista.

▼M6

LISÄYS 5-A

RUUMASSA KULJETETTAVAT MATKATAVARAT

KOLMANNET MAAT SEKÄ MUUT MAAT JA ALUEET, JOIHIN EI EUROOPAN UNIONIN TOIMINNASTA TEHDYN SOPIMUKSEN 355 ARTIKLAN MUKAISESTI SOVELLETA KYSEISEN SOPIMUKSEN KOLMANNEN OSAN VI OSASTOA MUTTA JOIDEN TUNNUSTETAAN SOVELTAVAN YHTEISIÄ PERUSVAATIMUKSIA VASTAAVIA TURVAVAATIMUKSIA

Ruumassa kuljetettavien matkatavaroiden osalta seuraavien kolmansien maiden sekä muiden maiden ja alueiden, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa, tunnustetaan soveltavan siviili-ilmailun turvaamista koskevia yhteisiä perusvaatimuksia vastaavia turvavaatimuksia:

Kanada

Färsaaret Vagarin lentoaseman osalta

Grönlanti Kangerlussuaqin lentoaseman osalta

Guernsey

Mansaari

Jersey

Montenegro

Singaporen tasavalta Singaporen Changin lentoaseman osalta

Israelin valtio Ben Gurionin kansainvälisen lentoaseman osalta

Ison-Britannian ja Pohjois-Irlannin yhdistynyt kuningaskunta

Amerikan yhdysvallat

Komissio ilmoittaa viipymättä jäsenvaltioiden asianomaisille viranomaisille, jos sillä on hallussaan tietoja, joiden perusteella voidaan olettaa, että asianomaisen kolmannen maan tai muun maan tai alueen soveltamat turvavaatimukset, joilla on huomattava vaikutus ilmailun turvaamisen yleiseen tasoon unionissa, eivät enää vastaa unionin yhteisiä perusvaatimuksia.

Jäsenvaltioiden asianomaisille viranomaisille on ilmoitettava viipymättä, jos komissiolla on tietoa toimista, korvaavat toimet mukaan luettuina, joilla varmistetaan kolmannen maan tai muun maan tai alueen soveltamien turvavaatimusten vastaavuuden palauttaminen.

▼B

LISÄYS 5-B

RUUMASSA KULJETETTAVAT MATKATAVARAT

LUETTELO KIELLETYISTÄ ESINEISTÄ

Matkustajat eivät saa kuljettaa ruumassa kuljetettavissa matkatavaroissaan seuraavia esineitä:

räjähteet ja sytyttävät aineet ja laitteet

–

räjähteet ja sytyttävät aineet ja laitteet, joita voidaan käyttää vakavan vamman tuottamiseen tai ilma-aluksen turvallisuuden vaarantamiseen, mukaan luettuina seuraavat:

— ammukset,

— räjähdysnallit,

— sytyttimet ja sytytyslangat,

— miinat, kranaatit ja muut sotilasräjähteet,

— ilotulitteet ja muu pyrotekniikka,

— savusäiliöt tai savupanokset,

— dynamiitti, ruuti ja muovailtavat räjähteet.

6. RAHTI JA POSTI

6.0 YLEISET SÄÄNNÖKSET

6.0.1 Viranomaisen, lentoaseman pitäjän, lentoliikenteen harjoittajan tai tässä luvussa määritellyn yksikön on varmistettava tässä luvussa esitettyjen toimenpiteiden toteuttaminen.

6.0.2 Valmiiksi kootut räjähteet ja sytytyslaitteet, joiden kuljetuksessa ei noudateta sovellettavia turvallisuussääntöjä, katsotaan rahti- ja postilähetyksissä kielletyiksi esineiksi.

6.0.3 Tässä luvussa ja soveltuvin osin komission täytäntöönpanopäätöksessä C(2015) 8005 olevat viittaukset kolmansiin maihin koskevat myös muita maita ja alueita, joihin ei Euroopan unionin toiminnasta tehdyn sopimuksen 355 artiklan mukaisesti sovelleta kyseisen sopimuksen kolmannen osan VI osastoa.

▼M9

6.0.4 Tässä liitteessä ”lastausta edeltävällä lastitietojen ennakkoilmoituksella” tai ”PLACI:lla” tarkoitetaan prosessia, jossa unionin tullialueelle ( 4 ) lentoteitse tuotaville tavaroille tehdään ensimmäinen riskianalyysi ilmailun turvaamistarkoituksessa.

▼B

6.1 TURVAVALVONTATOIMENPITEET – YLEISET SÄÄNNÖKSET

6.1.1 Valvotun edustajan on turvatarkastettava kaikki rahti ja posti ennen niiden lastaamista ilma-alukseen, paitsi jos a) valvottu edustaja on soveltanut vaadittuja turvavalvontatoimenpiteitä kyseiseen lähetykseen ja lähetys on ollut suojattuna niin, ettei siihen ole päästy luvatta käsiksi, näiden toimenpiteiden suorittamishetkestä aina lastaamiseen saakka; tai b) tunnettu lähettäjä on soveltanut vaadittuja turvavalvontatoimenpiteitä kyseiseen lähetykseen ja lähetys on ollut suojattuna niin, ettei siihen ole päästy luvatta käsiksi, näiden toimenpiteiden suorittamishetkestä aina lastaamiseen saakka; tai c) tunnettu tiliasiakas on soveltanut vaadittuja turvavalvontatoimenpiteitä kyseiseen lähetykseen ja lähetys on ollut suojattuna niin, ettei siihen ole päästy luvatta käsiksi, näiden toimenpiteiden suorittamishetkestä aina lastaamiseen saakka, eikä lähetystä kuljeteta matkustajakoneessa; tai d) lähetys on vapautettu turvatarkastuksesta ja se on ollut suojattuna niin, ettei siihen ole päästy luvatta käsiksi, siitä lähtien, kun siitä tuli tunnistettavaa lentorahtia tai tunnistettavaa lentopostia, aina lastaamiseen saakka.

6.1.2 Jos on syytä olettaa, että lähetykseen, johon on sovellettu turvavalvontatoimenpiteitä, on kajottu tai ettei se kyseisten toimenpiteiden suorittamishetkestä asti ole ollut suojattuna niin, ettei siihen ole päästy luvatta käsiksi, valvotun edustajan on tehtävä sille turvatarkastus ennen ilma-alukseen lastaamista. Jos näyttää siltä, että lähetykseen on merkittävästi kajottu, tai lähetys vaikuttaa muutoin epäilyttävältä, sitä on kohdeltava 6.7 kohdan mukaisesti suuririskisenä rahtina tai postina.

6.1.3 Henkilön, jolla on mahdollisuus päästä ilman saattajaa käsiksi sellaiseen tunnistettavaan lentorahtiin tai tunnistettavaan lentopostiin, johon on sovellettu vaadittuja turvavalvontatoimenpiteitä, on täytynyt läpäistä joko taustan tarkistus tai työhönottoa edeltävä tarkistus 11.1 kohdan mukaisesti.

6.2 TURVATARKASTUS

6.2.1 Turvatarkastus

6.2.1.1 Rahtia tai postia tarkastettaessa a) on käytettävä niitä keinoja tai menetelmiä, joilla kielletyt esineet todennäköisimmin paljastuvat, kun otetaan huomioon lähetysten luonne; ja b) käytettävien keinojen tai menetelmien on oltava riittävän korkeatasoisia, jotta voidaan kohtuudella varmistaa, ettei lähetykseen ole kätketty kiellettyjä esineitä.

6.2.1.2 Jos turvatarkastaja ei pysty kohtuudella varmistumaan siitä, ettei lähetyksessä ole kiellettyjä esineitä, lähetys on pysäytettävä tai se on tarkastettava uudelleen siten, että turvatarkastaja voi vakuuttua asiasta.

6.2.1.3 Rahdin ja postin turvatarkastukseen sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

6.2.1.4 Henkilöt, jotka tarkastavat rahtia läpivalaisulaitteilla tai räjähdysaineilmaisimilla, saavat yleensä tarkkailla näyttöä yhtäjaksoisesti enintään 20 minuutin ajan. Tällaisen jakson jälkeen turvatarkastaja ei saa tarkkailla näyttöä vähintään 10 minuuttiin. Tätä vaatimusta sovelletaan ainoastaan silloin, kun tarkkailtavana on jatkuva kuvavirta.

6.2.1.5 Rahti ja postilähetykset on lisäyksen 6-J mukaisesti turvatarkastettava vähintään yhdellä seuraavista menetelmistä: a) tarkastus käsin; b) läpivalaisulaitteet; c) räjähdysaineilmaisimet (EDS); d) räjähdekoirat; e) räjähdysainejäämäilmaisimet (ETD); f) silmämääräinen tarkastus; g) metallinilmaisimet. ▼M2 ————— ▼B

6.2.1.6 Jos asianomainen viranomainen antaa siihen luvan ja siitä ilmoitetaan komissiolle, muita asianmukaisia turvavalvontatoimenpiteitä saa käyttää ainoastaan, jos lähetyksen luonteen vuoksi ei ole mahdollista soveltaa mitään 6.2.1.5 kohdassa esitetyistä keinoista tai menetelmistä.

6.2.2 Vapautukset turvatarkastuksesta

Turvatarkastuksesta vapauttamista koskevat säännökset esitetään komission täytäntöönpanopäätöksessä C(2015) 8005.

6.3 VALVOTUT EDUSTAJAT

6.3.1 Valvottujen edustajien hyväksyminen

6.3.1.1 Valvotut edustajat hyväksyy asianomainen viranomainen. Valvotut edustajat on hyväksyttävä paikkakohtaisesti. Kaikkien 6.3.2 kohdassa tarkoitettuja turvavalvontatoimenpiteitä soveltavien yksikköjen on oltava valvotuiksi edustajiksi hyväksyttyjä. Tähän sisältyvät ulkoistettujen logistiikkapalvelujen tarjoajat, jotka tarjoavat yhdistettyjä varastointi- ja kuljetuspalveluja, sekä lentoliikenteen harjoittajat ja maapalveluasiamiehet. Valvottu edustaja voi teettää alihankintana yhden tai useamman seuraavista: a) minkä/mitkä tahansa 6.3.2 kohdassa tarkoitetut turvavalvontatoimenpiteet toisella valvotulla edustajalla; b) minkä/mitkä tahansa 6.3.2 kohdassa tarkoitetut turvavalvontatoimenpiteet toisella yksiköllä, kun valvontatoimenpiteet toteutetaan valvotun edustajan omassa toimipaikassa tai lentoasemalla ja ne sisältyvät valvotun edustajan tai lentoaseman turvaohjelmaan; c) minkä/mitkä tahansa 6.3.2 kohdassa tarkoitetut turvavalvontatoimenpiteet toisella yksiköllä, kun valvontatoimenpiteet toteutetaan muualla kuin valvotun edustajan omassa toimipaikassa tai lentoasemalla ja asianomainen viranomainen on sertifioinut tai hyväksynyt ja luetteloinut yksikön näiden palvelujen tarjoamista varten; d) lähetysten suojaaminen ja kuljetus 6.6 kohdan vaatimukset täyttävällä rahdinkuljettajalla.

6.3.1.2 Valvottujen edustajien hyväksyntään sovelletaan seuraavaa menettelyä: a) Hakijan on haettava hyväksyntää sen jäsenvaltion asianomaiselta viranomaiselta, jonka alueella hakemukseen sisältyvät toimipaikat sijaitsevat. Hakijan on toimitettava asianomaiselle viranomaiselle turvaohjelma. Ohjelmassa on kuvattava menetelmät ja menettelyt, joita edustajan on sovellettava asetuksen (EY) N:o 300/2008 ja sen täytäntöönpanosäädösten vaatimusten noudattamiseksi. Lisäksi ohjelmassa on kuvattava, miten edustaja itse seuraa näiden menetelmien ja menettelyjen noudattamista. Lentoliikenteen harjoittajan turvaohjelman, jossa kuvataan menetelmät ja menettelyt, joita lentoliikenteen harjoittajan on sovellettava asetuksen (EY) N:o 300/2008 ja sen täytäntöönpanosäädösten vaatimusten noudattamiseksi, on katsottava täyttävän valvotun edustajan turvaohjelmaa koskeva vaatimus. Hakijan on lisäksi toimitettava lisäyksessä 6-A esitetty ”Valvotun edustajan sitoumusvakuutus”. Vakuutuksessa on oltava hakijan laillisen edustajan tai sen turva-asioista vastaavan henkilön allekirjoitus. Asianomaisen viranomaisen on säilytettävä allekirjoitettu vakuutus. ▼M9 b) Toimivaltaisen viranomaisen tai sen puolesta toimivan EU:n ilmailun turvatoimien varmentajan on ennen tarkastuskäyntiä hakemuksessa mainittuihin toimipaikkoihin tutkittava turvaohjelma sen arvioimiseksi, täyttääkö hakija asetuksen (EY) N:o 300/2008 ja sen täytäntöönpanosäädösten vaatimukset. Edellä 6.2 kohdassa säädettyjä turvatarkastusvaatimuksia lukuun ottamatta asianomaisen tulliviranomaisen komission täytäntöönpanoasetuksen (EU) 2015/2447 ( 5 ) 29 artiklan mukaisesti hakijan toimipaikassa tekemää tutkimusta pidetään toimipaikassa tehtynä tarkastuskäyntinä, kun se on tehty enintään kolme vuotta ennen ajankohtaa, jona hakija hakee hyväksyntää valvotuksi edustajaksi. Hakijan on asetettava AEO-valtuutus ja sitä koskeva tulliviranomaisten arviointi saataville lisätarkastusta varten. ▼B c) Jos asianomainen viranomainen pitää a ja b alakohdan mukaisesti annettuja tietoja tyydyttävinä, sen on varmistettava, että tarpeelliset tiedot edustajasta lisätään toimitusketjun turvaamista koskevaan unionin tietokantaan viimeistään seuraavana arkipäivänä. Lisätessään tietoja tietokantaan asianomaisen viranomaisen on annettava kullekin hyväksytylle toimipaikalle vakiomuotoinen aakkosnumeerinen tunniste. Jos asianomainen viranomainen ei pidä a ja b alakohdan mukaisesti annettuja tietoja tyydyttävinä, syyt tähän on ilmoitettava viipymättä yksikölle, joka hakee hyväksyntää valvotuksi edustajaksi. d) Valvottua edustajaa ei pidetä hyväksyttynä ennen kuin sen tiedot on lisätty toimitusketjun turvaamista koskevaan unionin tietokantaan.

6.3.1.3 Valvotun edustajan on nimettävä jokaisella toimipaikalla vähintään yksi henkilö, joka vastaa esitetyn turvaohjelman toteuttamisesta. Tämän henkilön on täytynyt läpäistä taustan tarkistus 11.1 kohdan mukaisesti.

6.3.1.4 Valvottu edustaja on varmennettava säännöllisesti uudelleen enintään viiden vuoden välein. Tähän on sisällyttävä tarkastuskäynti sen arvioimiseksi, noudattaako valvottu edustaja edelleen asetuksen (EY) N:o 300/2008 ja sen täytäntöönpanosäädösten vaatimuksia. Asianomaisen viranomaisen kansallisen laadunvalvontaohjelman mukaisesti tekemää tarkastusta valvotun edustajan tiloissa voidaan pitää tarkastuskäyntinä, jos se kattaa kaikki hyväksyntään tarvittavat vaatimukset. ▼M9 Edellä 6.2 kohdassa esitettyjä turvatarkastusvaatimuksia lukuun ottamatta asianomaisen tulliviranomaisen komission täytäntöönpanoasetuksen (EU) 2015/2447 29 artiklan mukaisesti valvotun edustajan tiloissa tekemää tutkimusta pidetään tarkastuskäyntinä.

6.3.1.5 Jos toimivaltainen viranomainen katsoo, ettei valvottu edustaja enää täytä asetuksen (EY) N:o 300/2008 vaatimuksia, sen on peruttava valvotun edustajan asema kyseisillä toimipaikoilla. Asianomaisen viranomaisen on varmistettava, että aiemman valvotun edustajan aseman muutos käy ilmi toimitusketjun turvaamista koskevasta unionin tietokannasta välittömästi aseman perumisen jälkeen ja joka tapauksessa 24 tunnin kuluessa aseman perumisesta. Jos valvotulla edustajalla ei enää ole Euroopan parlamentin ja neuvoston asetuksen (EU) N:o 952/2013 ( 6 ) 38 artiklan 2 kohdan b alakohdassa ja täytäntöönpanoasetuksen (EU) 2015/2447 33 artiklassa tarkoitettua AEO-valtuutusta tai jos sen AEO-valtuutus perutaan asetuksen (EU) N:o 952/2013 39 artiklan e alakohdan ja täytäntöönpanoasetuksen (EU) 2015/2447 28 artiklan noudattamatta jättämisen vuoksi, asianomaisen viranomaisen on toteutettava asianmukaiset toimet sen varmistamiseksi, että valvottu edustaja täyttää asetuksen (EY) N:o 300/2008 vaatimukset. Valvotun edustajan on ilmoitettava asianomaiselle viranomaiselle kaikista muutoksista, jotka liittyvät sen asetuksen (EU) N:o 952/2013 38 artiklan 2 kohdan b alakohdassa ja asetuksen (EU) 2015/2447 33 artiklassa tarkoitettuun AEO-valtuutukseen.

▼B

6.3.1.6 Sanotun rajoittamatta kunkin jäsenvaltion oikeutta soveltaa tiukempia toimenpiteitä asetuksen (EY) N:o 300/2008 6 artiklan mukaisesti, tässä liitteessä olevan 6.3 kohdan mukaisesti hyväksytty valvottu edustaja on tunnustettava kaikissa jäsenvaltioissa.

6.3.1.7 Kohdan 6.3.1 vaatimuksia, lukuun ottamatta 6.3.1.2 kohdan d alakohtaa, ei sovelleta, jos asianomainen viranomainen itse hyväksytään valvotuksi edustajaksi.

▼M9

6.3.1.8 Asianomaisen viranomaisen on asetettava tulliviranomaisen saataville kaikki valvotun edustajan asemaan liittyvät tiedot, joilla voi olla merkitystä asetuksen (EU) N:o 952/2013 38 artiklan 2 kohdan b alakohdassa ja täytäntöönpanoasetuksen (EU) 2015/2447 33 artiklassa tarkoitetun AEO-todistuksen hallussapidon kannalta. Näihin sisältyvät tiedot, jotka koskevat uusia valvottujen edustajien hyväksyntöjä, valvotun edustajan aseman perumista, uudelleenvarmennuksia ja tutkimuksia, tarkastusaikatauluja ja näiden arviointien tuloksia. Tietojenvaihtoa koskevat yksityiskohtaiset säännöt on vahvistettava asianomaisen viranomaisen ja kansallisten tulliviranomaisten kesken.

▼B

6.3.2 Valvotun edustajan soveltamat turvavalvontatoimenpiteet

6.3.2.1 Ottaessaan vastaan lähetyksiä valvotun edustajan on varmennettava, onko yksikkö, jolta se vastaanottaa lähetyksen, valvottu edustaja, tunnettu lähettäjä, tunnettu tiliasiakas tai ei mikään näistä.

▼M2

6.3.2.2 Valvotun edustajan tai lentoliikenteen harjoittajan on pyydettävä lähetyksen toimittavaa henkilöä esittämään henkilökortti, passi, ajokortti tai muu asiakirja, jossa on hänen kuvansa ja joka on kansallisen viranomaisen myöntämä tai tunnustama. Korttia tai asiakirjaa on käytettävä lähetyksen toimittavan henkilön henkilöllisyyden varmentamiseen.

▼B

6.3.2.3 Valvotun edustajan on varmistettava, että lähetykset, joihin ei ole vielä sovellettu kaikkia vaadittuja turvavalvontatoimenpiteitä a) turvatarkastetaan 6.2 kohdan mukaisesti; tai b) otetaan säilytettäviksi valvotun edustajan yksinomaisella vastuulla siten, ettei niitä voida tunnistaa ilma-aluksessa kuljetettaviksi lähetyksiksi ennen valintaa, ja siten, että valinta tapahtuu riippumattomasti ilman lähettäjän tai minkään muun henkilön tai yksikön toimia kuin niiden, jotka valvottu edustaja on nimennyt ja kouluttanut kyseiseen tehtävään. Edellä olevaa b alakohtaa voidaan soveltaa ainoastaan, jos lähettäjä ei voi ennakoida, että lähetys kuljetetaan lentokuljetuksena.

▼M2

6.3.2.4 Kun tämän liitteen 6.3.2.1–6.3.2.3 kohdassa ja komission täytäntöönpanopäätöksen C(2015) 8005 liitteessä olevassa 6.3 kohdassa tarkoitetut turvavalvontatoimenpiteet on toteutettu, valvotun edustajan on varmistettava, että rahti ja posti suojataan 6.6 kohdan mukaisesti.

▼B

6.3.2.5 Kun 6.3.2.1–6.3.2.4 kohdassa tarkoitetut turvavalvontatoimenpiteet on toteutettu, valvotun edustajan on varmistettava, että lentoliikenteen harjoittajalle tai toiselle valvotulle edustajalle jätettävän lähetyksen mukana toimitetaan asianmukaiset asiakirjat joko lentorahtikirjan tai erillisen ilmoituksen muodossa joko sähköisesti tai kirjallisesti.

6.3.2.6 Edellä 6.3.2.5 kohdassa tarkoitettujen asiakirjojen on oltava asianomaisen viranomaisen saatavilla tarkastusta varten milloin tahansa ennen lähetyksen lastaamista ilma-alukseen ja sen jälkeen koko lennon ajan tai 24 tunnin ajan sen mukaan, kumpi näistä ajoista on pitempi, ja niissä on annettava seuraavat tiedot: a) asianomaiselta viranomaiselta saatu valvotun edustajan yksilöivä aakkosnumeerinen tunniste; b) lähetyksen yksilöivä tunniste, kuten lentorahtikirjan (alarahtikirjan tai päärahtikirjan) numero; c) lähetyksen sisältö, lukuun ottamatta komission täytäntöönpanopäätöksen C(2015) 8005 6.2.1 kohdan d ja e alakohdassa lueteltuja lähetyksiä; d) lähetyksen turvaluokitus, eli mainitaan joko — ”SPX”, jos lähetys on turvallinen matkustaja-, rahti- ja posti-ilma-aluksessa kuljetettavaksi, tai — ”SCO”, jos lähetys on turvallinen ainoastaan rahti- ja posti-ilma-aluksessa kuljetettavaksi; tai — ”SHR”, jos lähetys on turvallinen matkustaja-, rahti- ja posti-ilma-aluksessa kuljetettavaksi suuririskisiä lähetyksiä koskevien vaatimusten mukaisesti; ▼M2 e) syy turvaluokituksen antamiseen, eli mainitaan i) ”KC” kun lähetys on vastaanotettu tunnetulta lähettäjältä; tai ii) ”AC” kun lähetys on vastaanotettu tunnetulta tiliasiakkaalta; tai iii) ”RA” kun lähetys on valvotun edustajan valitsema, tai tai iv) turvatarkastuksessa käytetty keino tai menetelmä seuraavasti: — tarkastus käsin – PHS; — läpivalaisulaitteella – XRY; — räjähdysaineilmaisimella – EDS; — räjähdekoirien avulla – EDD; — räjähdysainejäämäilmaisimella – ETD; — silmämääräisesti – VCK; — metallinilmaisimilla – CMD; — kohdan 6.2.1.6 mukaisella muulla menetelmällä, jolloin menetelmä on täsmennettävä – AOM; tai v) perusteet lähetyksen vapauttamiselle turvatarkastuksesta; ▼B f) turvaluokituksen antaneen henkilön nimi tai vastaava tunniste ja luokituksen antamispäivä ja -aika; ▼M9 g) sellaisen valvotun edustajan toimivaltaiselta viranomaiselta saama yksilöivä tunniste, joka on hyväksynyt toisen valvotun edustajan lähetykselle antaman turvaluokituksen, myös siirtämisen (transfer) yhteydessä. ▼B Valvottu edustaja, joka jättää lähetyksiä toiselle valvotulle edustajalle tai lentoliikenteen harjoittajalle, voi myös päättää toimittaa ainoastaan a–e ja g alakohdassa vaaditut tiedot ja säilyttää f kohdassa vaaditut tiedot koko lennon/lentojen kestoajan tai 24 tunnin ajan sen mukaan, kumpi näistä ajoista on pitempi. ▼M9 Transfer-rahti tai -posti, jonka osalta lentoliikenteen harjoittaja tai sen puolesta toimiva valvottu edustaja ei pysty vahvistamaan mukana seuraavissa asiakirjoissa tässä kohdassa tai tapauksen mukaan 6.3.2.7 kohdassa vaadittuja tietoja, on turvatarkastettava ennen kuin se lastataan ilma-alukseen seuraavaa lentoa varten. ▼B

6.3.2.7 Yhteislähetysten osalta 6.3.2.5 ja 6.3.2.6 kohdan vaatimukset katsotaan täytetyiksi, jos a) yhdistämisen toteuttava valvottu edustaja säilyttää jokaisesta yksittäisestä lähetyksestä 6.3.2.6 kohdan a–g alakohdan mukaisesti vaaditut tiedot lennon/lentojen ajan tai 24 tunnin ajan sen mukaan, kumpi näistä ajoista on pitempi; ja b) yhteislähetysten mukana seuraavissa asiakirjoissa on yhdistämisen toteuttaneen valvotun edustajan aakkosnumeerinen tunniste, yhteislähetyksen yksilöivä tunniste ja sen turvaluokitus. Edellä olevaa a alakohtaa ei tarvitse soveltaa yhteislähetyksiin, jotka turvatarkastetaan aina tai vapautetaan turvatarkastuksesta komission täytäntöönpanopäätöksen C(2015) 8005 6.2.1 kohdan d ja e alakohdan mukaisesti, jos valvottu edustaja antaa yhteislähetykselle sen yksilöivän tunnisteen sekä ilmoittaa sen turvaluokituksen ja kyseisen turvaluokituksen myöntämisen yksittäisen syyn.

6.3.2.8 Ottaessaan vastaan lähetyksiä, joihin ei ole vielä sovellettu kaikkia vaadittuja turvavalvontatoimenpiteitä, valvottu edustaja voi myös päättää olla soveltamatta 6.3.2 kohdassa tarkoitettuja turvavalvontatoimenpiteitä ja sen sijaan luovuttaa lähetyksen toiselle valvotulle edustajalle, joka varmistaa näiden turvavalvontatoimenpiteiden toteuttamisen.

6.3.2.9 Valvotun edustajan on varmistettava, että kaikki turvavalvontatoimenpiteitä suorittavat henkilöstön jäsenet on otettu palvelukseen ja koulutettu 11 luvun vaatimusten mukaisesti ja kaikki henkilöstön jäsenet, joilla on mahdollisuus päästä käsiksi sellaiseen tunnistettavaan lentorahtiin tai tunnistettavaan lentopostiin, johon on sovellettu vaadittuja turvavalvontatoimenpiteitä, on otettu palvelukseen 11 luvun vaatimusten mukaisesti ja he ovat saaneet kyseisen luvun vaatimusten mukaisen turvatietoisuuskoulutuksen. Valvotun edustajan soveltamiin turvavalvontatoimenpiteisiin sovelletaan myös komission täytäntöönpanopäätöksessä C(2015) 8005 säädettyjä lisäsäännöksiä.

6.4 TUNNETUT LÄHETTÄJÄT

6.4.1 Tunnettujen lähettäjien hyväksyminen

6.4.1.1 Tunnetut lähettäjät hyväksyy asianomainen viranomainen. Tunnetut lähettäjät on hyväksyttävä paikkakohtaisesti.

6.4.1.2 Tunnettujen lähettäjien hyväksynnässä noudatetaan seuraavia menettelyjä: ▼M2 a) Hakijan on haettava hyväksyntää sen jäsenvaltion asianomaiselta viranomaiselta, jonka alueelle se on sijoittautunut. Hakijan on toimitettava asianomaiselle viranomaiselle turvaohjelma. Ohjelmassa on kuvattava menetelmät ja menettelyt, joita lähettäjän on noudatettava asetuksen (EY) N:o 300/2008 ja sen täytäntöönpanosäädösten vaatimusten täyttämiseksi. Lisäksi ohjelmassa on kuvattava, miten lähettäjä itse seuraa näiden menetelmien ja menettelyjen noudattamista. Hakijalle on toimitettava lisäykseen 6-B sisältyvät ”Ohjeet tunnetuille lähettäjille” ja lisäykseen 6-C sisältyvä ”Tunnetun lähettäjän varmentamisen tarkistusluettelo”. b) Asianomaisen viranomaisen tai sen puolesta toimivan EU:n ilmailun turvatoimien varmentajan on tutkittava turvaohjelma ja tehtävä tämän jälkeen tarkastuskäynti hakemuksessa mainituissa toimipaikoissa sen arvioimiseksi, täyttääkö hakija asetuksen (EY) N:o 300/2008 ja sen täytäntöönpanosäädösten vaatimukset. Arvioidessaan sitä, täyttääkö hakija nämä vaatimukset, asianomaisen viranomaisen tai sen puolesta toimivan EU:n ilmailun turvatoimien varmentajan on käytettävä lisäykseen 6-C sisältyvää ”Tunnetun lähettäjän varmentamisen tarkistusluetteloa”. Tarkistusluetteloon sisältyy sitoumusvakuutus, joka hakijan laillisen edustajan tai sen toimipaikan turva-asioista vastaavan henkilön on allekirjoitettava. Kun varmennuksen tarkistusluettelo on täytetty, luettelon sisältämiä tietoja on käsiteltävä luottamuksellisina tietoina. Asianomaisen viranomaisen on säilytettävä allekirjoitettu vakuutus, tai sen voi säilyttää EU:n ilmailun turvatoimien varmentaja, joka antaa sen asianomaisen viranomaisen saataville. ▼M9 c) Tulliviranomaisen täytäntöönpanoasetuksen (EU) 2015/2447 29 artiklan mukaisesti hakijan tiloissa tekemää tutkimusta pidetään toimipaikassa tehtynä tarkastuskäyntinä, kun se on tapahtunut enintään kolme vuotta ennen ajankohtaa, jona hakija hakee hyväksyntää tunnetuksi lähettäjäksi. Tällaisessa tapauksessa hakijan on täytettävä lisäykseen 6-C sisältyvässä ”Tunnetun lähettäjän varmentamisen tarkistusluettelon” osassa 1 vaaditut tiedot ja toimitettava ne asianomaiselle viranomaiselle yhdessä hakijan laillisen edustajan tai toimipaikan turva-asioista vastaavan henkilön allekirjoittaman sitoumusvakuutuksen kanssa. Hakijan on asetettava AEO-valtuutus ja sitä koskeva tulliviranomaisten arviointi saataville lisätarkastusta varten. Asianomaisen viranomaisen on säilytettävä allekirjoitettu vakuutus, tai sen voi säilyttää EU:n ilmailun turvatoimien varmentaja, joka antaa sen pyynnöstä asianomaisen viranomaisen saataville. ▼B d) Jos asianomainen viranomainen pitää a ja b alakohdan tai tarvittaessa a ja c alakohdan mukaisesti annettuja tietoja tyydyttävinä, sen on varmistettava, että tarpeelliset tiedot lähettäjästä lisätään toimitusketjun turvaamista koskevaan unionin tietokantaan viimeistään seuraavana työpäivänä. Lisätessään tietoja tietokantaan asianomaisen viranomaisen on annettava kullekin hyväksytylle toimipaikalle vakiomuotoinen aakkosnumeerinen tunniste. Jos asianomainen viranomainen ei pidä a ja b alakohdan tai tarvittaessa a ja c alakohdan mukaisesti annettuja tietoja tyydyttävinä, syyt tähän on ilmoitettava viipymättä yritykselle, joka hakee hyväksyntää tunnetuksi lähettäjäksi. e) Tunnettua lähettäjää ei pidetä hyväksyttynä ennen kuin sen tiedot on lisätty toimitusketjun turvaamista koskevaan unionin tietokantaan.

6.4.1.3 Tunnetun lähettäjän on nimettävä jokaisella toimipaikalla vähintään yksi henkilö, joka vastaa turvavalvontatoimenpiteiden toteuttamisesta ja valvonnasta kyseisellä paikalla. Tämän henkilön on täytynyt läpäistä taustan tarkistus 11.1 kohdan mukaisesti.

6.4.1.4 Tunnettu lähettäjä on varmennettava säännöllisesti uudelleen enintään viiden vuoden välein. Tähän on sisällyttävä tarkastuskäynti sen arvioimiseksi, noudattaako tunnettu lähettäjä edelleen asetuksen (EY) N:o 300/2008 ja sen täytäntöönpanosäädösten vaatimuksia. Asianomaisen viranomaisen kansallisen laadunvalvontaohjelman mukaisesti tekemää tarkastusta tunnetun lähettäjän tiloissa voidaan pitää tarkastuskäyntinä, jos se kattaa kaikki lisäyksessä 6-C esitetyssä tarkistusluettelossa määritellyt alueet. ▼M9 Asianomaisen tulliviranomaisen täytäntöönpanoasetuksen (EU) 2015/2447 29 artiklan mukaisesti tunnetun lähettäjän toimipaikassa tekemää tutkimusta pidetään tarkastuskäyntinä.

6.4.1.5 Jos asianomainen viranomainen katsoo, ettei tunnettu lähettäjä enää täytä asetuksen (EY) N:o 300/2008 vaatimuksia, sen on peruttava tunnetun lähettäjän asema kyseisillä toimipaikoilla. Asianomaisen viranomaisen on varmistettava, että aiemman tunnetun lähettäjän aseman muutos käy ilmi toimitusketjun turvaamista koskevasta unionin tietokannasta välittömästi aseman perumisen jälkeen ja joka tapauksessa 24 tunnin kuluessa aseman perumisesta. Jos tunnetulla lähettäjällä ei enää ole Euroopan parlamentin ja neuvoston asetuksen (EU) N:o 952/2013 (*) 38 artiklan 2 kohdan b alakohdassa ja täytäntöönpanoasetuksen (EU) 2015/2447 33 artiklassa tarkoitettua AEO-valtuutusta tai jos sen AEO-valtuutus perutaan asetuksen (EU) N:o 952/2013 39 artiklan e alakohdan ja täytäntöönpanoasetuksen (EU) 2015/2447 28 artiklan noudattamatta jättämisen vuoksi, asianomaisen viranomaisen on toteutettava asianmukaiset toimet sen varmistamiseksi, että tunnettu lähettäjä täyttää asetuksen (EY) N:o 300/2008 vaatimukset. Tunnetun lähettäjän on ilmoitettava asianomaiselle viranomaiselle kaikista muutoksista, jotka liittyvät sen asetuksen (EU) N:o 952/2013 38 artiklan 2 kohdan b alakohdassa ja asetuksen (EU) 2015/2447 33 artiklassa tarkoitettuun AEO-valtuutukseen.

▼B

6.4.1.6 Sanotun kuitenkaan rajoittamatta kunkin jäsenvaltion oikeutta soveltaa tiukempia toimenpiteitä asetuksen (EY) N:o 300/2008 6 artiklan mukaisesti, tässä liitteessä olevan 6.4 kohdan mukaisesti hyväksytty tunnettu lähettäjä on tunnustettava kaikissa jäsenvaltioissa. ▼M2 —————

▼M9

6.4.1.7 Asianomaisen viranomaisen on asetettava tulliviranomaisen saataville kaikki tunnetun lähettäjän asemaan liittyvät tiedot, joilla voi olla merkitystä asetuksen (EU) N:o 952/2013 38 artiklan 2 kohdan b alakohdassa ja täytäntöönpanoasetuksen (EU) 2015/2447 33 artiklassa tarkoitetun AEO-todistuksen hallussapidon kannalta. Näihin sisältyvät tiedot, jotka koskevat uusia tunnettujen lähettäjien hyväksyntöjä, tunnetun lähettäjän aseman perumista, uudelleenvarmennuksia ja tutkimuksia, tarkastusaikatauluja ja näiden arviointien tuloksia. Tietojenvaihtoa koskevat yksityiskohtaiset säännöt on vahvistettava asianomaisen viranomaisen ja kansallisten tulliviranomaisten kesken.

▼B

6.4.2 Tunnetun lähettäjän soveltamat turvavalvontatoimenpiteet

6.4.2.1 Tunnetun lähettäjän on varmistettava, että a) turvallisuustaso toimipaikalla tai toimitiloissa on riittävän korkea, jotta tunnistettava lentorahti ja tunnistettava lentoposti voidaan suojata niin, ettei niihin päästä luvatta käsiksi; ja b) kaikki turvavalvontatoimenpiteitä suorittavat henkilöstön jäsenet on otettu palvelukseen ja koulutettu 11 luvun vaatimusten mukaisesti ja kaikki henkilöstön jäsenet, joilla on mahdollisuus päästä käsiksi sellaiseen tunnistettavaan lentorahtiin tai tunnistettavaan lentopostiin, johon on sovellettu vaadittuja turvavalvontatoimenpiteitä, on otettu palvelukseen 11 luvun vaatimusten mukaisesti ja he ovat saaneet kyseisen luvun vaatimusten mukaisen turvatietoisuuskoulutuksen; ja c) tunnistettava lentorahti tai tunnistettava lentoposti on tuotannon, pakkauksen, varastoinnin, lähettämisen ja/tai kuljetuksen aikana, tarpeen mukaan, suojattava siten, ettei siihen päästä luvatta käsiksi tai ettei sen sisältöön voi puuttua. Jos lähetykseen ei ole mistä tahansa syystä sovellettu näitä turvavalvontatoimenpiteitä tai jos tunnettu lähettäjä ei ole luovuttanut lähetystä kuljetettavaksi omaan lukuunsa, tunnetun lähettäjän on ilmoitettava tästä selvästi valvotulle edustajalle, jotta 6.3.2.3 kohtaa voidaan soveltaa.

6.4.2.2 Tunnetun lähettäjän on hyväksyttävä, että lähetyksille, joihin ei ole sovellettu asianmukaisia turvavalvontatoimenpiteitä, tehdään turvatarkastus 6.2.1 kohdan mukaisesti.

6.5 TUNNETUT TILIASIAKKAAT

▼M9

6.5.1 Valvotun edustajan on pidettävä tietokantaa, johon sisältyvät seuraavat tiedot kaikista tunnetuista tiliasiakkaista, jotka se on nimennyt ennen 1 päivää kesäkuuta 2017: a) yritystä koskevat yksityiskohtaiset tiedot, mukaan luettuna liiketoimipaikan osoite (bona fide); b) liiketoiminnan luonne; c) yhteystiedot, mukaan luettuina turva-asioista vastaavan henkilön tai henkilöiden yhteystiedot; d) yrityksen arvonlisäveronumero tai yritysrekisteritunnus; e) lisäykseen 6-D sisältyvä ”tunnetun tiliasiakkaan sitoumusvakuutus” allekirjoitettuna. Jos tunnetulla tiliasiakkaalla on asetuksen (EU) N:o 952/2013 38 artiklan 2 kohdan b alakohdassa ja täytäntöönpanoasetuksen (EU) 2015/2447 33 artiklassa tarkoitettu AEO-todistus, AEO-todistuksen numero on merkittävä ensimmäisessä alakohdassa tarkoitettuun tietokantaan. Asianomaisella viranomaisella on oltava pääsy tarkastamaan tietokanta.

▼M2

6.5.2 Jos tunnetun tiliasiakkaan tilillä ei ole rahdin tai postin lentokuljetukseen liittyvää liikennettä kahteen vuoteen, tunnetun tiliasiakkaan asema raukeaa.

6.5.3 Jos asianomainen viranomainen tai valvottu edustaja katsoo, ettei tunnettu tiliasiakas enää noudata lisäykseen 6-D sisältyviä ohjeita, valvotun edustajan on välittömästi peruttava tunnetun tiliasiakkaan asema. Jokaisen valtuutetun edustajan nimeämän tunnetun tiliasiakkaan asema raukeaa 30 päivänä kesäkuuta 2021.

6.5.4 Jos lähetykseen ei ole mistä tahansa syystä sovellettu ”Ilmailun turvaamista koskevissa ohjeissa tunnetuille tiliasiakkaille” määriteltyjä turvavalvontatoimenpiteitä tai jos tunnettu tiliasiakas ei ole luovuttanut lähetystä kuljetettavaksi omaan lukuunsa, tunnetun tiliasiakkaan on ilmoitettava tästä selvästi valvotulle edustajalle, jotta 6.3.2.3 kohtaa voidaan soveltaa.

▼M2 —————

▼B

6.6 RAHDIN JA POSTIN SUOJAAMINEN

6.6.1 Rahdin ja postin suojaaminen kuljetuksen aikana

6.6.1.1 Sen varmistamiseksi, että lähetykset, joihin on sovellettu vaadittuja turvavalvontatoimenpiteitä, suojataan siten, ettei niihin päästä luvatta käsiksi kuljetuksen aikana, a) valvotun edustajan, tunnetun lähettäjän tai tunnetun tiliasiakkaan on pakattava tai sinetöitävä lähetykset siten, että niiden sisältöön puuttuminen paljastuu; jos tämä ei ole mahdollista, on toteutettava vaihtoehtoisia suojatoimenpiteitä, joilla varmistetaan lähetyksen koskemattomuus; ja b) ajoneuvon, jossa lähetykset kuljetetaan, lastitilan on oltava lukittu tai sinetöity, tai kuomupeitteellä varustetut ajoneuvot on suojattava TIR-kaapeleilla sen varmistamiseksi, että lastiin puuttuminen paljastuu, tai avolavaisten ajoneuvojen lastitilaa on valvottava kaiken aikaa; ja c) rahdinkuljettajan, joka on tehnyt kuljetussopimuksen valvotun edustajan, tunnetun lähettäjän tai tunnetun tiliasiakkaan kanssa, on hyväksyttävä lisäykseen 6-E sisältyvä rahdinkuljettajan vakuutus, paitsi jos rahdinkuljettaja on itse hyväksytty valvotuksi edustajaksi. Valvotun edustajan, tunnetun lähettäjän tai tunnetun tiliasiakkaan, jonka puolesta kuljetus tehdään, on säilytettävä allekirjoitettu vakuutus. Jäljennös allekirjoitetusta vakuutuksesta on pyynnöstä annettava myös lähetyksen vastaanottavalle valvotulle edustajalle tai lentoliikenteen harjoittajalle taikka asianomaiselle viranomaiselle. Edellä c kohdassa esitetyn sijaan rahdinkuljettaja voi vaihtoehtoisesti toimittaa valvotulle edustajalle, tunnetulle lähettäjälle tai tunnetulle tiliasiakkaalle, jonka puolesta se harjoittaa kuljetusta, todisteet siitä, että se on asianomaisen viranomaisen sertifioima tai hyväksymä. Näihin todisteisiin on sisällyttävä lisäykseen 6-E sisältyvät vaatimukset, ja asianomaisen valvotun edustajan, tunnetun lähettäjän tai tunnetun tiliasiakkaan on säilytettävä niiden jäljennökset. Jäljennös on pyynnöstä annettava myös lähetyksen vastaanottavalle valvotulle edustajalle tai lentoliikenteen harjoittajalle taikka toiselle asianomaiselle viranomaiselle.

6.6.1.2 Edellä olevan 6.6.1.1 kohdan b ja c alakohtaa ei sovelleta lentokenttäalueella tapahtuviin kuljetuksiin.

▼M9

6.6.1.3 Rahdinkuljettajan on varmistettava, että lentorahdin ja -postin, johon on sovellettu turvavalvontatoimenpiteitä, keräämisestä, kuljettamisesta, varastoinnista ja jakelusta vastaavalle henkilöstölle tehdään vähintään seuraavat tarkastukset: a) henkilötietojen todenperäisyyden tarkistaminen, johon kuuluu henkilöllisyyden ja ansioluettelon ja/tai annettujen suosittelujen tarkistaminen; b) yleinen turvatietoisuuskoulutus 11.2.7 kohdan mukaisesti.

6.6.1.4 Kaikkien rahdinkuljettajan henkilöstön jäsenten, jotka saavat ilman valvontaa pääsyn rahtiin ja postiin suorittaessaan 6.6.1.3 kohdassa tarkoitettuja tehtäviä tai toteuttaessaan tässä luvussa säädettyjä turvavalvontatoimenpiteitä, on a) oltava läpäissyt taustan tarkistus; b) suoritettava yleinen turvakoulutus 11.2.3.9 kohdan mukaisesti.

6.6.1.5 Jos rahdinkuljettaja käyttää toisen yhtiön palveluja yhden tai useamman 6.6.1.3 kohdassa tarkoitetun tehtävän suorittamiseen, tällaisen toisen yhtiön on täytettävä seuraavat edellytykset: a) allekirjoitettava rahdinkuljettajan kanssa tehty kuljetussopimus; b) pidättäydyttävä ulkoistamasta alihankintaa; c) pantava soveltuvin osin täytäntöön 6.6.1.3 ja 6.6.1.4 kohdan säännökset. Alihankkijana toimivalla rahdinkuljettajalla on edustajan tai tunnetun tiliasiakkaan puolesta täysi vastuu koko kuljetuksesta.

▼B

6.6.2 ►M2 Rahdin ja postin suojaaminen käsittelyn, varastoinnin ja ilma-alukseen lastaamisen aikana ◄

6.6.2.1 Kriittisessä osassa olevien rahti- ja postilähetysten on katsottava olevan suojattuja siten, ettei niihin voida päästä luvatta käsiksi.

▼M2

6.6.2.2 Rahti- ja postilähetykset on muussa kuin turvavalvotun alueen kriittisessä osassa suojattava luvattomalta käsittelyltä, kunnes ne on luovutettu toiselle valvotulle edustajalle tai lentoliikenteen harjoittajalle. Lähetykset on sijoitettava valvotun edustajan tilojen kulunvalvonnalla suojattuihin osiin tai, jos ne sijaitsevat tällaisten osien ulkopuolella, niiden katsotaan olevan suojattuja siten, ettei niihin voida päästä luvatta käsiksi, jos a) ne ovat fyysisesti suojattuja siten, ettei niihin voida lisätä kiellettyjä esineitä; tai b) niitä ei jätetä